Lelaki Dan Perempuan Besi Yang Patah Hati

Tidak semua yang kita nak, kita dapat.

Cinta ialah momen paling manis. Sayangnya, dalam sekelip mata ia boleh jadi memori paling tragis. Perpisahan terjadi tanpa dipinta. Siapakah yang mahu bertemu semata-mata untuk berpisah. Pertempuan dan perpisahan membuktikan, jodoh bukan di tangan manusia. Jodoh itu di tangan Allah. Cinta letak di perasaan, sedang betapa rapuhnya makhluk bernama perasaan.

Jami berkata:

“Kutanya Said bin Musayyab, Mufti Madinah,

Apakah berdosa jika kita terbelenggu dalam cinta?”

Berkata Said bin Musayyab,

“Kamu hanya dicela untuk hal yang kamu mampu menahannya.”

Betapa pun nasib tidak selalu memihak, lelaki perempuan yang tabah tidak mudah menyerah.

Dalam sejarah, patah hati selalu menerbitkan episod baru kematangan peribadi. Lelaki perempuan yang sado di hati, tidak peduli pada air mata yang mengalir, bila jujur dan tulus telah ditumpahkan seikhlas hati. Apa perlunya penyesalan bila jiwa raga sudah benar-benar dikorban. Lebih baik hidup dengan luka yang bisa sembuh, daripada berkalau-kalau menghitung kemungkinan-kemungkinan yang takkan berulang bila-bila pun.

Pecinta sejati tidak pernah kalah.

Sahabat Nabi Muhammad ini digelar pir (rakan karib). Sinonim sebagai pencadang strategi menggali parit semasa perang khandaq. Bila saja Nabi mahu bercukur, Salman Farisi ialah orang yang dipanggil memotong rambut baginda. Selesai tugas, rambut Rasulullah akan dibahagikan kepada sahabat lain buat bertabarruk.

Pada satu masa, Salman mahu memenuhi kehendaknya berkahwin. Pada masa ini, dia juga diam-diam menyukai seorang perempuan Ansar. Pada awalnya Salman tidak berani datang meminang. Sebagai seorang pendatang, dia orang Parsi yang merasa asing di Madinah. Bagaimanakah adat kepada wanita di kalangan rakyat Madinah? Bagaimana tradisi Ansar bagi perempuan? Inilah yang difikirkan Salman. Dia tidak tahu apa-apa tentang budaya Arab. Salman pun berjumpa sahabat yang berasal dari Madinah, Abu Darda. Meminta bantuan Abu Darda bagi menemankannya pergi meminang wanita itu.

“Subhanallah wa Allhamdulillah, ” ujar Abu Darda teruja menyahut ajakan Salman. Dia memeluk Salman dan bersedia membantu dan menyokongnya.

Selepas beberapa hari mempersiapkan segala-galanya, Salman pun pergi ke rumah gadis itu diiringi oleh Abu Darda. Kedua-duanya sangat gembira. Setibanya di rumah gadis itu, kedua-duanya diterima dengan baik oleh tuan rumah.

“Saya Abu Darda, dan ini adalah saudara saya Salman al-Farisi. Allah telah memuliakan Salman dengan Islam. Salman juga berkorban memuliakan Islam dengan jihad dan amalannya. Dia mempunyai hubungan dekat dengan Rasulullah (saw). Malah Rasulullah sendiri menganggapnya bagai ahli keluarga. Saya datang mewakili saudara saya Salman, ingin meminang anak perempuan anda,” Abu Darda beterus terang, sebagi wakil memetik bunga di taman.

“Terima kasih. Merupakan satu penghormatan bermenantukan seorang lelaki hebat yang akrab dengan Rasulullah. Sebelum itu, biarlah saya tanyakan dahulu anak perempuan saya.”

Tuan rumah kemudian memberikan isyarat kepada sosok di belakang hijab. Rupa-rupanya, anak perempuannya sedang menunggu memberi pendapat tentang lelaki yang dipilih.

“Maaf. Kami perlu berterus terang. Maaf untuk kejujuran kami. Anak perempuan kami menolak pinangan Salman, ” Kata si ibu yang ada di situ.

Salman al-Farisi bersedih hati mendengar jawapan yang menggundahkan ini.

“Bagaimanapun kerana kamu berdua datang dan mengharapkan keredaan Allah, saya ingin mengatakan bahawa anak perempuan kami akan menjawab ya jika Abu Darda, mempunyai keinginan yang sama seperti Salman, ” sambungnya lagi.

Jika lelaki biasa, pasti makan hati berulam jantung. Pasti lidah kelu terdiam. Berbeza dengan Salman. Cinta ialah mengorbankan diri. Cinta yang suci dan tulus tidak peduli, asalkan kekasih ya bahagia. Pengorbanan. Cinta ialah melebihkan kebahagiaan kekasih lebih daripada kebahagiaan diri sendiri.

“Semua mas kahwin dan persiapan yang saya kumpul, saya berikan kepada Abu Darda. Saya akan hadir untuk menyaksikan perkahwinan anda,” kata Salman dengan jiwa yang besar.

Demikanlah patah hati Salman al-Farisi.
Tidak berakhir dengan membunuh diri,
Tetapi tamat dengan pengorbanan murni.
Ramai sanggup mati demi cinta.
Berapa ramai sanggup hidup demi cinta?

“Sebagai wanita Aceh, kita tidak boleh menangis bagi mereka yang telah mati syahid.”

Kata srikandi ini apabila suaminya gugur di medan pertempuran. Anaknya Cut Gambang ditampar apabila berlebihan menangis meratap.

Perempuan besi ini ialah pejuang kemerdekaan berjihad melawan Belanda di Acheh. Wajahnya diabadikan pada wang kertas Indonesia oleh Soekarno. Patah hati akibat kehilangan suami tidak melemahkannya daripada mengangkat pedang.

Suami pertama Cut Nyak Dhien bernama Teuku Ibrahim Lamnga.

Pada bulan November 1873, semasa Ekspedisi Aceh Kedua, Belanda berjaya menawan VI mukim pada tahun 1873, diikuti oleh Istana Sultan pada tahun 1874. Pada tahun 1875, Cut Nyak Dhien dan bayinya, bersama ibu-ibu lain, dipindahkan ke lokasi yang lebih aman sementara suaminya Ibrahim Lamnga berjuang untuk menuntut semula VI mukim.

Teuku Ibrahim Lamnga dibunuh Belanda di Gle Tarum pada 29 Jun 1878. Ketika mendengar ini, Cut Nyak Dhien bersumpah membalas dendam terhadap Belanda.

Suami kedua Cut Nuak Dhien bernama Teuku Umar

Terkenal dengan strategi memanipulasi belanda. Ini dicatat dalam sejarah Belanda sebagai “Het verraad van Teukoe Oemar” (pengkhianatan Teuku Umar). Teuku Umar terbunuh semasa pertempuran ketika Belanda melancarkan serangan kejutan ke atasnya di Meulaboh.

Selepas suaminya meninggal, Cut Nyak Dhien terus menentang Belanda dengan tenteranya yang kecil sehinggalah dikalahkan pada tahun 1901, ketika Belanda menyesuaikan taktik mereka ke atas situasi di Aceh. Tambahan pula, Cut Nyak Dhien tidak sihat lantaran semakin menginjak usia tua. Bilangan tenteranya juga terus menurun dan mereka mengalami kekurangan bekalan.

Salah seorang tenteranya, Pang Laot, memberitahu Belanda lokasi ibu pejabatnya di Beutong Le Sageu. Belanda menyerang, menangkap Dhien dan pasukannya dengan mengejut. Meskipun melawan kembali, Dhien ditangkap. Anaknya Cut Gambang melarikan diri dan meneruskan perlawanan.

Seorang wartawan Belanda, Zentgraaf dalam bukunya De Acehers memberi komennya seperti berikut :

“Namun dari semua pemimpin perang kita yang telah bertempur di setiap pojok dan lubang kepulauan Indonesia ini kita akan mendengar bahawa tidak ada satu bangsa yang begitu bersemangat dan fanatik dalam menghadapi musuh selain bangsa Aceh dengan wanita-wanitanya yang jauh lebih unggul daripada semua bangsa-bangsa lain dalam keberanian menghadapi maut.”

Atas kekaguman pihak Belanda kepada Pocut Meuligo dan wanita-wanita Aceh sepertinya yang sama-sama berperanan serta terlibat secara langsung dalam peperangan Aceh-Belanda yang memakan masa 80 tahun, mereka menyebut wanita Aceh sebagai  ‘de grootes Dames’ atau ‘wanita-wanita Agung’.

Rabiatul Adawiyah ialah seorang anak yang miskin. Rabiah bermaksud 4, anak keempat daripada adik beradiknya. Setelah ketiadaan bapanya, Rabiah diperdaya dan dijual sebagai hamba. Dia dibeli oleh seorang lelaki bernama Husam. Rupa-rupanya Husam memang menyimpan perasaan cinta kepada Rabiah.

Husam dan Rabiah saling cinta mencintai.

Sehinggalah suatu hari, Husam terbunuh. Kesedihan Rabiah bukan kepalang. Berhari-berhari air mata mengalir seperti zam zam. Sampailah pada suatu hari, Allah memalingkan hati Rabiah hanya kepada-Nya. Bermulalah perjalanan cinta seorang hamba mencintai Tuhannya.

“Aku mengabdi kepada Tuhan
bukan karena takut neraka..
bukan pula karena mengharap masuk surga.
Tetapi aku mengabdi, karena cintaku pada-Nya

Ya Allah, jika aku menyembah-Mu
karena takut neraka, bakarlah aku didalamnya

Dan jika aku menyembah-Mu,
karena mengharap surga, campakkanlah aku darinya

Tetapi, jika aku menyembah-Mu
demi Engkau semata, janganlah engkau enggan
memperlihatkan keindahan wajah-Mu
yang abadi padaku

Kekasihku tidak menyamai kekasih yang lain bagaimanapun juga
Tidak selain Dia didalam hatiku
kekasihku gaib dalam penglihatanku dan pribadi ku sekalipun

Akan tetapi
Ia tidak pernah gaib dalam hatiku
walau sedetik pun

Alangkah buruknya,
Orang yang menyembah Allah
Lantaran mengharap surga
Dan ingin diselamatkan dari api neraka

Seandainya surga dan neraka tak ada
Apakah engkau tidak akan menyembah-Nya?

Aku menyembah Allah
Lantaran mengharap ridha-Nya
Nikmat dan anugerah yang diberikan-Nya
Sudah cukup menggerakkan hatiku
Untuk menyembah-Mu

Ya Tuhan
Tenggelamkan diriku ke dalam lautan
Keikhlasan mencintai-Mu
Hingga tak ada sesuatu yang menyibukkanku
Selain berdzikir kepada-Mu.”

(Rabiatul Adawiyah)

Semasa usia muda, ulama ini lekas jatuh hati kepada gadis-gadis. Sayang sekali, kerap jatuh cinta bererti kerap patah hati bila cinta tidak kesampaian. Berkali-kali hatinya patah sebelum akhirnya bernikah.

‘Kenang-kenangan Hidup’ nukilannya mencoret ranah percintaan pada suatu pernah.

HAMKA berkenalan dengan Kulsum, janda muda dari tatar Sunda. Umurnya 17 tahun, dua tahun di bawah Hamka. Kulsum juga hendak pergi haji bersama kedua orang tuanya.

Dia tidak memungkiri terkesimanya hati pada Kulsum. Kala membaca Quran, ia kadang sengaja berpanjang-panjang. Belum berhenti sebelum perempuan manis itu naik ke dek dan mendengar lantunannya.

“Rupanya dalam usia demikian,” cerita Hamka dalam Kenang-kenangan Hidup, “adalah zaman pertumbuhan, cepat angau. Darahnya sudah berdebar-debar saja kalau Kulsum terlambat naik ke atas dek kapal. Tetapi kalau Kulsum ada di depan, dia ‘bodoh’, tidak pandai bercengkerama.”

Entah mengapa, HAMKA tidak berbuat apa-apa keputusan pantas untuk memperisterikan Kulsum, meskipun cinta di dada sudah merona. Malahan cinta ini disemadikan dalam penulisannya.

“Kulsum berdiri merenung lautan, melihat kapal memecah laut, ikan lumba-lumba beriring-iring menurutkan kapal,” tulis Hamka. “Alangkah cantiknya perempuan janda muda itu kena cahaya panas pagi, ujung selendang dikibas-kibaskan angin. Wajahnya tenang melihat laut, namun di sana terbayang pengharapan.”

HAMKA melukiskan ombak perasaanya,

“Namun penglihatan yang sayu dari kedua belah pihak dapatlah menggambarkan apa gerangan yang menggelora dalam hati masing-masing.”

Selepas itu, Hamka mengeluarkan sapu tangan putih dari saku bajunya yang telah dilipat halus. Dihulurkannya kepada Kulsum. “Tidak lama lagi berpisahlah kita. Moga-moga sesampai di Mekkah kita dapat bertemu lagi. Terimalah hadiahku ini sebagai kenang-kenangan.”

Dengan wajah berseri, sapu tangan itu diterimanya dan dijawabnya dalam bahasa Sunda, “Hatur nuhun, Ajengan!”

Esok hari, pada jam yang sama dan tempat yang sama, mereka bersua. Padahal, mereka tak ada ikatan janji untuk bersua. Keduanya saling tersenyum. Sampai kemudian Kulsum mengeluarkan sapu tangan putih berpinggir biru, “Hadiah abdi ku Ajengan!”

Disambutnya sapu tangan itu, lalu diciumnya dengan penuh keharuan. Sapu tangan itu menebarkan wangi yang tak tersembunyikan.

“Terima kasih!” sambut HAMKA dengan gembira dan terharu.

Demikianlah tamat episod cinta yang tidak bersatu.

Tak kita bersama atau tidak, cinta ialah cinta.

Cinta letak di hati. Sedang hati yang bersih tidak mengotorkan cinta dengan benci atau dengki.

Barangkali berana patah hati, HAMKA kemudian dijodohkan orang tuanya dengan Siti Raham.

Kisah cinta mereka dimulai pada 5 April 1929. Kala itu, Siti Raham berusia 15 tahun. Sedangkan Buya Hamka berumur 21 tahun. Bagi mengumpul duit kahwin, HAMKA menulis roman berbahasa Minang berjudul “Si Sabariyah”. Buku itu dicetak tiga kali. Dari royalti buku itulah Buya membiayai pernikahannya.

Boleh jadi kerana pengalamannya sendiri yang pernah patah hati, HAMKA begitu menjiwai ketika menulisan adikaryanya; Tenggelamnya Kapal Van DerWick dan Di Bawah Lindungan Kaabah. Kedua-dua fiksyen ini diekspresikan daripada latar sebenar. Cerita rekayasa adakala untuk mengungkap realiti yang dibungkam adat.

Kadang-kala, adat yang menyusahkan dan tidak bersandarkan agama, menyiksa dua hati yang ikhlas saling cinta mencintai. Begitulah penderitaan Zainuddin & Hayati, Hamid dan Zainab. Karya ini ialah kritakan sosial terhadap adat yang nihil belas kemanusiaan. Memang begitulah manusia yang jahil agama, memandang kekayaan harta lebih daripada kekayaan jiwa. Memandang penyempurnaan adat, lebih penting daripada menyempurnakan agama.

Perhatikan dialog-dialog daripada dua karya ini:

DI BAWAH LINDUNGAN KAABAH

“Sampai kapan pun emas tak kan setara dengan loyang, dan sutra tak sebangsa dengan benang.” (Emak Hamid)

“Saya hanya bisa mengatakan.. bahwa apa yang saya rasakan untuk Zainab terlalu besar dibandingkan dengan kesedihan ketika saya difitnah dan diusir dari kampung ini…”, kata Hamid saat ditanya oleh seorang ulama di kampungnya.

TENGGELAMNYA KAPAL VAN DER WIJCK

Zainuddin: Maaf? Kau regas segenap pucuk pengharapanku. Kau patahkan. Kau minta maaf..

Hayati: Sudah hilangkah tentang kita dari hatimu? Janganlah kau jatuhkan hukuman, kasihanilah perempuan yang ditimpa musibah berganti-ganti ini.

Zainuddin: Demikianlah perempuan, ia hanya ingat kekejaman orang kepada dirinya walau pun kecil dan ia lupa kekejamannya sendiri pada orang lain padahal begitu besarnya.

Zainuddin: Bukankah kau yang telah berjanji ketika saya diusir oleh Ninik Mamakmu karena saya asalnya tidak tentu, orang hina, tidak tulen Minangkabau, ketika itu kau antarkan saya di simpang jalan, kau berjanji akan menunggu kedatanganku berapapun lamanya, tapi kemudian kau berpaling ke yang lebih gagah kaya raya, berbangsa, beradat, berlembaga, berketurunan, kau kawin dengan dia. Kau sendiri yang bilang padaku bahwa pernikahan itu bukan terpaksa oleh paksaan orang lain tetapi pilihan hati kau sendiri. Hampir saya mati menanggung cinta Hayati.. 2 bulan lamanya saya tergeletak di tempat tidur, kau jenguk saya dalam sakitku, menunjukkan bahwa tangan kau telah berinang, bahwa kau telah jadi kepunyaan orang lain. Siapakah di antara kita yang kejam Hayati?

Zainuddin: Kau pilih kehidupan yang lebih senang, mentereng, cukup uang, berenang di dalam emas, bersayap uang kertas. Siapakah di antara kita yang kejam Hayati? Siapa yang telah menghalangi seorang anak muda yang bercita-cita tinggi menambah pengetahuan tetapi akhirnya terbuang jauh ke Tanah Jawa ini, hilang kampung dan halamannya sehingga dia menjadi anak yang tertawa di muka ini tetapi menangis di belakang layar. Tidak Hayati, saya tidak kejam. Saya hanya menuruti katamu. Bukankah kau yang meminta dalam suratmu supaya cinta kita itu dihilangkan dan dilupakan saja, diganti dengan persahabatan yang kekal. Permintaan itulah yang saya pegang teguh sekarang. Kau bukan kecintaanku, bukan tunanganku, bukan istriku. Tetapi janda dari orang lain. Maka itu secara seorang sahabat, bahkan secara seorang saudara saya akan kembali teguh memegang janjiku dalam persahabatan itu sebagaimana teguhku dahulu memegang cintaku. Itulah sebabnya dengan segenap ridho hati ini kau ku bawa tinggal di rumahku untuk menunggu suamimu, tetapi kemudian bukan dirinya yang kembali pulang, tapi surat cerai dan kabar yang mengerikan. Maka itu sebagai seorang sahabat pula kau akan ku lepas pulang ke kampungmu, ke tanah asalmu, tanah Minangkabau yang kaya raya, yang beradat, berlembaga, yang tak lapuk dihujan, tak lekang dipanas. Ongkos pulangmu akan saya beri. Demikian pula uang yang kau perlukan. Dan kalau saya masih hidup, sebelum kau mendapat suami lagi Insya Allah kehidupanmu selama di kampung akan saya bantu.

Hayati: Saya tidak akan pulang. Saya akan tetap di sini bersamamu. Biar saya kau hinakan. Biar saya kau pandang sebagai babu yang hina. Saya tak butuh uang berapa pun banyaknya. Saya butuh dekat dengan kau, Zainuddin. Saya butuh dekat dengan kau..

Zainuddin: Tidak. Pantang pisah berbuah dua kali. Pantang pemuda makan sisa. Kau mesti pulang kembali ke kampungmu. Biarkan saya dalam keadaan begini. Jangan mau ditumpang hidup saya.

“The last moments of love are an awful

lot like the end of a life. Your chest

grows tight, every memory flashes

before your eyes, and the world around

you dims and wanes as you fight

desperately to keep a dying thing alive.

But peace comes eventually. When

it does, let go. Walk toward the light.”

“And that’s the difficult part, she said.

The traits you find most beautiful

about the people you love become the

things that are most painful to see after

they’re gone.

Even something as sweet as a smile

can do an awful lot of damage when it

comes from the person you yearn for.”

“I used to believe that the only sensible

way to cope with the end of a love was

to sever ties and move on, but I see

now that true connection is rare, and

to be understood by somebody is much

too precious a thing to lose.

So, however hard or much it hurts,

I am standing by you.”

“I sense that I am slowly letting go.

That I’m growing less in love with

you every single day.

I think that’s the most difficult

thing about losing someone you’ve

loved—the way you feel never really

dies all at once.

All you can do is wait and watch

it fade away one day at a time.”

“Perhaps the two of us

had become so good at leaving,

once we had found something

worth keeping,

we did not know

how to stay.”

“Once someone has let you go emotionally, it’s over, no matter how

tightly or desperately you commit to hang on.

Better to release yourself from the relationship with your dignity

intact than fight a losing battle and risk lasting damage to your heart.”

“It is a frightening thought,

that in one fraction of a moment

you can fall in the kind of love,

that takes a lifetime to get over.”

“That’s what’s so damn difficult

about making the decision to leave.

Whether it’s the right or wrong call

the hurt’s just the same.”

“The sorry thing about loss is it’s not the pain that beats me but the fear

the pain will pass. That sooner or later I will pull myself together and

move on. That’s the killing blow. To know that someday, no matter

how hard I fight it, I will forget how it felt to love you.”

“Goodbyes take a great deal of courage, but what takes even more is the

hello that comes next. To cast your aversions aside despite all you have

suffered and take a chance on somebody new. To risk it all again

because you see that human connection is precious and rare and always

worth the risk.”

“One day, whether you

are 14,

or 65,

you will stumble upon

someone who will start

a fire in you that cannot die.

However, the saddest,

most awful truth

you will ever come to find,

is they are not always

with whom we spend our lives.”

“My primary hope in sharing them with you now is to

show that we all experience feelings of passion, powerlessness,

confusion, and loss, and they are not something we should ever attempt

to escape or avoid. Love is supposed to have sharp edges, it is

supposed to be messy and unsensible, and if you go your whole life

trying to keep your heart out of harm’s way, you miss out on all of

love’s magic.”

“Lost love is still love. It takes a different form, that’s all. You can’t see their smile or bring them food or tousle their hair or move them around a dance floor. But when those senses weaken another heightens. Memory. Memory becomes your partner. You nurture it. You hold it. You dance with it.”

“Have you ever lost someone you love and wanted one more conversation, one more chance to make up for the time when you thought they would be here forever? If so, then you know you can go your whole life collecting days, and none will outweigh the one you wish you had back.”

“Don’t let go too soon, but don’t hold on too long.”

“Kau tahu, hakikat cinta adalah melepaskan. Semakin sejati ia, semakin tulus kau melepaskannya. Percayalah, jika memang itu cinta sejati kau, tidak peduli aral melintang, ia akan kembali sendiri padamu. Banyak sekali pecinta di dunia ini yang melupakan kebijaksanaan sesederhana itu. Malah sebaliknya, berbual bilang cinta, namun dia menggenggamnya erat-erat.”

“Kita tidak akan pernah mendapatkan sesuatu jika kita terlalu menginginkannya. Kita tidak akan pernah mengerti hakikat memiliki, jika kita terlalu ingin memilikinya.”

“Lepaskanlah. Maka esok lusa, jika dia adalah cinta sejatimu, dia pasti akan kembali dengan cara mengagumkan. Ada saja takdir hebat yang tercipta untuk kita. Jika dia tidak kembali, maka sederhana jadinya, itu bukan cinta sejatimu.”

“Daun yang jatuh tak pernah membenci angin, dia membiarkan dirinya jatuh begitu saja. Tak melawan, mengikhlaskan semuanya. Bahawa hidup harus menerima, penerimaan yang indah. Bahawa hidup harus mengerti, pengertian yang benar. Bahawa hidup harus memahami, pemahaman yang tulus.”

“Saya berkata kepada diriku: Kalau engkau membunuh diri kerana tidak tahan dengan penderitaan batin ini, mereka yang menganiaya itu nescaya akan menyusun pula berita indah mengenai kematianmu. Maka hancurlah nama yang telah engkau modali dengan segala penderitaan, keringat dan air mata sejak berpuluh tahun.”

“Jangan takut jatuh, karena yang tidak pernah memanjatlah yang tidak pernah jatuh. Jangan takut gagal, karena yang tidak pernah gagal hanyalah orang-orang yang tidak pernah melangkah. Jangan takut salah, karena dengan kesalahan yang pertama kita dapat menambah pengetahuan untuk mencari jalan yang benar pada langkah yang kedua.”

“Cinta bukan melemahkan hati, bukan membawa putus asa, bukan menimbulkan tangis sedu sedan. Tetapi cinta menghidupkan pengharapan, menguatkan hati dalam perjuangan menempuh onak dan duri penghidupan.”

“Apakah keuntungan dan bahagianya cinta yang tiada berpengharapan?

Bukankah cinta itu sudah satu keuntungan dan pengharapan?”

TAK SEPADAN

II

Aku kira:

Beginilah nanti jadinya

Kau kawin, beranak dan berbahagia

Sedang aku mengembara serupa Ahasveros.

Dikutuk-sumpahi Eros

Aku merangkaki dinding buta

Tak satu juga pintu terbuka.

Jadi baik juga kita padami

Unggunan api ini

Karena kau tidak ‘kan apa-apa

Aku terpanggang tinggal rangka.

(Februari 1943)

“Pertemuan, ialah perpisahan yang dijanjikan.”

“Tiada lagi lazuardi

Di dada langit hitam mati.

Ketika gerimis menyelimuti malam

Kau tenggelam dilemaskan

Kenangan

Begitu taruhan cinta sepenuh hati

Yang paling bisa

Membuatmu bahagia

Membuatmu derita

Rawan menyayat-nyayat mimpi.

Idealisme dan falsafah

Terbungkam kata bagaikan mayat

Hilang suara di hadapan

Serigala bertaring runcing

Dengan nama kerinduan

Dan kenyataan merinding

Di bawah enam puluh purnama

Sederita apa menanti malam

Tak kunjung fajar?”

(Gelita Enam Puluh Purnama. Zaki Sapuan)

Dikisahkan, ada seorang budak terjumpa kepompong kecil.

Kepompong itu sama seperti kepompong yang lain. Warna coklat. Tekstur kasar. Kecil dan fragile. Ia melekat pada sehelai daun dari pokok kecil. Dipayungi oleh pohon-pohon redup merimbun.

Budak itu tahu yang kepompong ini akan muncul menjadi rama-rama yang cantik.

Justeru, dia memindahkan pokok kecil itu ke kediamannya yang berdekatan. Dia mahu membina taman supaya nantinya rama-rama yang muncul akan ceria berterbangan. Budak itu tidaklah berbakat dalam berkebun. Dulu pernah dia memanam pokok jagung dengan harapan tumbuh bugar. Setelah disiram berkali-kali ia tak tumbuh jua. Budak itu telah berputus asa dari menggembur tanah lagi sehinggalah dia menemui sang kepompong. Budak itu mula menyingsing lengan, memakai topi berkebun dan mengangkat cangkul. Hari demi hari, kebun yang dikerjakan budak itu semakin menjadi. Kali ini, buat pertama kali, bunga-bunga mula tumbuh hasil tangannya sendiri. Tiba-tiba kerana sayang kepada kepompong yang mau dimunculkan sebagai rama-rama tercantik, dia pandai berkebun.

Budak itu menempatkan kepompong itu di tengah-tengah taman.

Setiap hari, budak itu akan bercakap-cakap dengan kepompong.  Bertanya khabarlah. Berpenglipurlaralah. Berbasa-basilah. Oh, rupanya kepompong itu juga bisa berkata-kata!

Mereka berbicara banyak cerita. Tentang kepompong yang dahulunya adalah ulat beluncas, kepompong itu bertanya kepada budak, “maukah kamu menerima aku, yang dulunya cuma ulat?”. Budak itu mengangguk-angguk kepala bersama seberkas sinaran mata. Tentang taman yang mahu dilawati kepompong bila sudah menjadi rama-rama, “mahukah kamu membawa aku ke sana?”. Budak itu malahan mengangkat pasu pokok kecil yang didiami kepompong, membawanya mengelilingi taman yang sekian lama disiram dan dijaga. Bilang budak itu, “Bisa saja, aku bahkan membina taman yang tercantik untuk kamu. Iya, aku akan membawamu ke mana saja, tapi akhirnya kamu akan menyedari yang paling indah ialah taman yang telah aku bina untukmu sendiri. Yang dekat denganku.” Tentang apa yang kepompong suka dan tidak suka, kisah lampau dan harapan esok, kepompong itu menumpahkan semua kepada budak itu. Masa seakan terhenti tiap kali mereka bersama.

Satu hari, kepompong meminta budak itu untuk tidak menemuinya setiap hari. Katanya, ia untuk kebaikan yang lebih besar. Budak itu akur. Ada juga sesekali budak itu tak tertahan rindu terlepas menemui sang kepompong. Kepompong menasihati dan budak itu mendengarnya. Belajar menjaga jarak.

Budak itu selalu risaukan kepompongnya.

Dia mendengar, ada kepompong di taman lain yang telah dibakar kanak-kanak nakal. Ada yang diragut haiwan. Ada yang jatuh dihempas hujan. Ada yang hilang tidak dikesan.

Jadi, budak itu sering menjenguk-jenguk kepompong itu tanpa izin.

‘Terlupa, kutub yang ekstrim selalu membinasakan.’

Setiap kali waktu mereka bertemu, budak itu menggunting sedikit kulit keras kepompong. Fikirnya, supaya rama-rama lebih segera muncul.

“Jangan, jangan gunting lagi”. Pesan sang kepompong

Sayangnya, budak itu tidak mendengarkan teguran kepompong. Dia terlalu menginginkan, mau membawa rama-rama bergembira di taman yang telah dijaga untuknya saja.

Mereka bertemu 2 minggu sekali. Dan setiap kali itu juga, budak itu menggunting sedikit kulit keras kepompong. Dia terlalu kangen.

Budak itu terlalu menyayangi.

‘Terlupa yang ‘terlalu’ itu selalu meremuk redamkan.’

Budak itu menjaga amanat kepompong yang mahu bertemu cuma sekali selama 2 minggu. Sayangnya dia terlupakan apa yang patut dijaga setiap kali bertemu.

Sehinggakan suatu hari yang bergerimis. Budak itu menemui sesuatu yang menelantarkan perasaan. Meruntunkan jiwa yang terlalu muda.

Seekor rama-rama yang merangkak dengan sayap yang koyak.

Budak itu menumpahkan air matanya. Dia berbuat sedaya upaya cuba menyelamatkan kepompong yang telah muncul sebagai rama-rama itu. Dia mengangkat rama-rama itu ke meja. Meletakkan sisa roti dan apa saja makanan yang dirasakan bisa menguatkan rama-rama. Budak itu terlupa, rama-rama tidak makan sepertinya.

“Sudah aku ingatkan, jangan menggunting kulit kepompong setiap kali kita bertemu”.

Kalimah terakhir rama-rama yang telah muncul sebelum tiba masanya dari kepompong itu terlalu menyedihkan. Budak itu terlalu bodoh. Terlalu careless.

“I know sorry is not enough. But I’m sorry for what I had done.” Ratap budak itu menyesal.

“Saya minta maaf. Saya minta maaf untuk semua salah-salah saya.” Sedu sedan budak itu sambil cuba menyeka air mata yang tidak cukup ditahan oleh dua tangannya yang kecil.

‘Terlupa, setiap sesuatu ada masanya. Dan sesuatu yang belum tiba masanya akan merosakkan.’

Budak itu merenung tangannya sendiri. Rama-rama perlukan kulit kepompong yang sempurna supaya apabila mau muncul ke dunia, dia terlatih kuat bertenaga. Budak itu sedar dia telah melakukan kesilapan fatal; dia telah menggunting kulit kepompong setiap kali mereka bertemu, gara-gara mau segera melihat muncul rama-rama.

Dia telah merosakkan yang paling disayanginya dengan tangannya sendiri.

Budak itu terlalu malu pada rama-rama

dan marah pada dirinya sendiri.

Muda & tergesa-gesa. Memang cinta hangat di usia muda. Cinta tidak semudah kata-kata. Orang muda sering melupakan lumrah dunia. Ternyata cinta letaknya di perasaan dan perasaan sifatnya begitu fragile. Yang mengikat pasangan ialah perasaan. Adab & akhlak ialah pengikat perasaan. Seringkali perpisahan terjadi bila berubah perasaan. Kerana inilah pekerti yang halus begitu penting bagi memastikan kasih abadi ke akhir hayat. Akhlak yang mulia membuatkan cinta awer muda.

Luka,

ialah lubang tembus cahaya

(Mevlana Rumi)

Perpisahan ialah rencah kehidupan.

Ia membuktikan bahawa dunia ini akan fana’. Ia menyatakan bahawa tiada apa pun yang akan abadi. Nak atau tak nak, kita semua akan pergi. Memang fitrah manusia merasa lemah bila terpaksa melepaskan apa yang disayangi. Bila ketentuan terjadi, contohilah lelaki perempuan besi.

Salman al-Farisi diuji dengan cinta yang diambil orang.

Hati yang bersih tidak menyimpan dendam atau hasad. Ia mengerti jodoh sudah ditentukan sejak azali. Hati tak boleh dipaksa-paksa. Bila sudah masa untuk pergi, jangan lagi menoleh belakang. Fight like a man, leave like a man. Ikhlaskan sepenuh hati.

Cut Nyak Dhien diuji dengan terkorbannya cinta di medan juang.

Hati yang kuat tidak reti tunduk pada kesedihan. Memang air mata mengalir, namun langkah kaki tidak sekali-kali mungkir. Ia mengerti, meski suami telah pergi, semangat jihadnya masih di sisi. Begitulah cinta menjadi abadi, sebagai inspirasi di urat nadi.

Rabiatul Adawiyah diuji dengan kehilangan cinta hati.

Hati yang jujur dalam mencintai seringkali menyampaikan manusia kepada Tuhan. Bagaimana tidak, bukankah cinta adalah dari Tuhan yang Maha Penyayang. Meski cinta kepada manusia tidak kekal ke akhir usia, ternyata ia memimpin Rabia memeluk Tuhannya. Biarlah cinta itu jujur dan ikhlas, ia kan tulus sampai ke arasy.

HAMKA diuji dengan cinta yang tidak kesampaian.

Hati yang benar tidak takut berjuang. Ya. Mencintai bererti rela menanggung kecewa jika hubungan tidak menjadi. Meski, ia jauh lebih baik daripada tidak sanggup berjuang menghalalkan hubungan. Akhirnya, sama ada bersama atau tidak, cinta yang tulus kelak menjadikan manusia lebih matang. Ada kala seluruh dunia mendatang, tapi jika sudah jodoh, cinta pasti menang.

Meskipun pernah patah hati, jangan gentar untuk bercinta lagi.

Biar tulus ikhlas.

Moga-moga tak kira menetap atau pergi, mengembalikan kita kepada Ilahi.

Diriwayatkan daripada Abu Hurairah r.a katanya: Rasulullah s.a.w bersabda: “Orang mukmin sama ada lelaki ataupun perempuan akan sentiasa diuji oleh Allah s.w.t, sama ada dirinya, anaknya ataupun hartanya sehinggalah dia menghadap Allah s.w.t tanpa dia membawa dosa sedikitpun.” (HR Imam Tirmizi)

“Tidak ada balasan kecuali syurga bagi hambaku yang beriman yang telah Aku ambil kembali kekasihnya (Aku mematikan seseorang yang disayanginya seperti anak, adik-beradik dan sesiapa sahaja yang di sayangi oleh seseorang) dari kalangan penghuni dunia dan dia hanya mengharapkan pahala daripadaKu (dengan bersabar). ” (Hadis Qudsi. HR Imam Bukhari)

Sungguh mengagumkan urusan seorang mukmin. Sesungguhnya seluruh perkara adalah baik baginya. Dan tidak lah didapati seorang pun hal tersebut melainkan pada diri seorang mukmin. Jika dia merasakan kesenangan maka dia bersyukur. Dan itu lebih baik baginya. Jika kesusahan menerpanya maka  dia bersabar. Dan itu lebih baik baginya.” (HR Muslim)


Panduan Buat Pengusaha Perniagaan

Dunia perniagaan sememangnya mencabar. Bukan strategi perniagaan sahaja yang wajib diaturkan. Terdapat satu masa segala usaha didapati tidak berjaya. Apabila berjaya mengetuk dan mengimpal sampai keuntungan mula masuk, ditimpa masalah pula daripada pihak atasan. Perkara ini adalah biasa. Umumnya, kerajaan Malaysia mempunyai bidangkuasa yang sangat bertoleransi. Malahan, jika seorang peniaga tidak mengikuti proses pun, kerajaan masih lagi memberi muka.

Demikian hari ada seorang pengusaha ditimpa bala kewangan. Apabila baca secara kasar, sebuah kesimpulan mudah dapat ditemui. Dalam kesibukan membina empayar, sekali-sekala peniaga akan terlepas pandang segala pembaharuan baru. Biasanya, kadar cukai sahaja yang akan berubah mengikut ketetapan Belanjawan Tahunan. Namun terdapat beberapa perkara yang sudah lama ditetapkan.

Disini The Patriots berharap segala persoalan mengenai peraturan dan undang-undang. Jika ada dasar yang terlepas pandang, mohon tuliskan dalam komen sebagai penambahan. Asas sebuah perniagaan adalah lesen (RM60 di Kulim). Perkara ini yang mengizinkan sebuah perniagaan dijalankan di tepi jalan mahupun premis mengikut kesesuaian daripada Pihak Berkuasa Tempatan. Sebuah perniagaan tanpa lesen sebenarnya menempuh risiko yang jauh lebih dahsyat berbanding rampasan sebenarnya.

Lesen yang diluluskan Pihak Berkuasa Tempatan biasanya akan mempunyai alamat atau apa-apa rujukan yang boleh digunakan untuk tujuan pendaftaran syarikat (RM90 melalui agen serta pengeposan). Slip pendaftaran SSM merupakan kembar keratan lesen yang sama penting bagi hayat perniagaan. Sebaik sahaja selesai pendaftaran SSM, peniaga perlu menyediakan sebuah cap rasmi dari mana-mana kedai buku yang bertatahkan nama perniagaan, alamat, nombor telefon serta nombor pendaftaran SSM.

Cap rasmi biasanya akan dilihat sebagai perkara remeh. Namun itulah keperluan utama untuk melengkapkan pendaftaran AKAUN SIMPANAN SEMASA. Kerajaan sudah lama menwajibkan penggunaan format semasa dalam apa-apa jua perniagaan, sekalipun dropship atau agen barangan. Peniaga hanya perlu sediakan RM1000 untuk dibuat cagaran, bersertakan syarat-syarat lain yang perlu dibincang dengan bank tertentu. RM1000 ini pula boleh dikeluarkan semula sebaik sahaja akaun didaftarkan.

Perbezaan antara akaun simpanan PERIBADI dan SEMASA sebenarnya bukan pada nama sahaja. Perniagaan akan menyaksikan “masuk” (untung) dan “keluar” (modal) pada setiap hari. Peniaga kecil-kecilan mungkin perlu mengeluarkan RM100 dan mengembalikan keuntungan RM100-RM300 setiap hari. Manakala peniaga stabil seperti tomyam atau lauk campur pula semestinya akan memerlukan modal RM1000-RM1500 untuk menampung perbelanjaan demi keuntungan RM5000 setiap hari.

Cukup bulan sahaja – simpanan dalam akaun simpanan semasa boleh dimasukkan dalam akaun simpanan peribadi. Seorang peniaga boleh saja melakukan perniagaan tanpa akaun simpanan semasa. Namun akan tiba satu masa pihak bank (mungkin Bank Negara Malaysia) akan membekukan akaun, sekaligus semua simpanan kerana menjalankan perniagaan tidak berdaftar. Ruginya sebuah perniagaan tanpa Akaun Simpanan Semasa adalah segala kewangan tersebut TIDAK BOLEH digunakan untuk meluluskan pinjaman rumah (housing loan). Disebabkan inilah pentingnya bagi seorang peniaga untuk mendapatkan lesen.

Kerana lesen akan membuka laluan kepada pendaftaran SSM dan Akaun Simpanan Semasa. Tanpa lesen, segala simpanan keuntungan dalam Akaun Simpanan Peribadi akan mendatangkan risiko besar. Risiko inilah yang menimpa pengusaha perniagaan tersebut (rujuk perenggan kedua). Menurutnya, beliau tidak boleh membuka lagi akaun di mana-mana bank.

Sebaik sahaja selesai membuat akaun, peniaga juga diwajibkan membuka akaun di LHDN. Sememangnya ramai akan berfikir – apakah keuntungan RM36,000 setahun perlu membayar cukai? Tidak. Berdasarkan Belanjawan 2018, peniaga hanya perlu membayar cukai jika pendapatan melebihi RM40,000 setahun (RM3,300 sebulan). Namun peniaga masih lagi WAJIB membuka akaun supaya dapat melengkapkan ‘e-filing’ ketika pengisytiharan cukai, yang akan melayakkan calon pinjaman rumah (housing loan).

Dengan kata pendek, pengisytiharan cukai akan melayakkan seorang pemohon pinjaman. Tanpa pengisytiharan cukai, bank tidak akan meluluskan sebarang permohonan. Setiap rangkaian ini perlu diambil perhatian. Daripada lesen datangnya SSM, Akaun Simpanan Semasa dan LHDN. Cap rasmi juga akan memudahkan pelanggan-pelanggan yang menempah untuk menuntut semula daripada kerajaan. Misalnya, seorang guru boleh menuntut wang katering daripada Pejabat Pendidikan Daerah, yang akan melanjutkan perkara tersebut kepada Kementerian Pendidikan Negara.

Menyentuh tentang perniagaan makanan, terdapat tiga lagi kewajiban yang mesti ditekankan. Peniaga makanan mesti menghadiri kursus makanan untuk mengetahui dasar-dasar KKM (RM50). Selepas itu, peniaga diwajibkan menerima suntikan anti-typhoid dari mana-mana klinik swasta (RM70 biasanya). Tidak lupa juga peniaga makanan mesti membuat pendaftaran kepada FOS1M.

Maka kewajiban seorang peniaga adalah:

Jika peniaga melaksanakan tujuh perkara ini, nescaya kerajaan tidak akan mengganggu langsung. Maka peniaga haruslah mencari nafkah berdasarkan rukun-rukun yang ditetapkan oleh kerajaan adil. Tiada satu pun dalam perkara di atas merupakan satu kezaliman, terutamanya sekali pendaftaran LHDN.

Diharapkan tunjuk ajar ini dapat memberikan setiap peniaga manfaat. Keralatan kita jangan dilaknatkan pemimpin pula – kerana ribuan peniaga yang berjaya menggunakan sistem ini. Jika segala perintah dituruti, kerajaan akan mempunyai tanggungjawab untuk menepati segala amanah. Hakikat ini adalah pengalaman penulis sendiri, yang menjual Nasi Daging di Stesen Bas Kulim.

BERNIAGA MENGIKUT UNDANG-UNDANG.


Rancangan Gila Britain Yang Ingin Serang Soviet

Semua maklum semasa Perang Dunia Kedua (WWII), ia merupakan pertembungan pihak Bersekutu (Amerika Syarikat (AS), Britain dan Kesatuan Soviet) dengan Axis (Jerman, Itali dan Jepun). Tetapi bak kata Ayman Rashdan Wong, “Tiada kawan atau musuh yang kekal.” Kata-kata itu lantas menjelaskan mengapa Britain mahu langgar Soviet menerusi Operation Unthinkable sebaik saja WWII berakhir.

Pada awal tahun 1945, AS, Britain dan Perancis sedang mara ke Jerman dari sebelah barat dengan Rusia/Kesatuan Soviet dari sebelah timur. Kempen di belah Pasifik juga berjalan lancar terutama selepas kejatuhan Saipan pada Jun 1944. Tetapi bagi Perdana Menteri British ketika itu, Sir Winston Churchill, beliau berdepan satu dilema: apa akan jadi kalau Soviet menguasai sebahagian besar Eropah?

Secara ideal, negara-negara yang diduduki oleh Jerman sepatutnya bebas selepas pihak Bersekutu masuk ke situ. Tetapi pemimpin utama Soviet, Joseph Stalin tiada niat untuk menghormati ketetapan yang dibuat di Tehran beberapa tahun sebelumnya. Poland kini dikawal oleh pemimpin-pemimpin pro-Soviet dengan geng partisan dipenjarakan. Romania, Hungary dan Czechoslovakia turut dikawal oleh mereka dengan Turki dan Greece berdepan ancaman sama.

Lantas, Churchill mengarahkan geng perancang strategi tentera agar mewujudkan satu pelan operasi bagi menentang Kesatuan Soviet. Walaupun cadangan tersebut mendapat sambutan dingin daripada mereka, arahan tetap arahan. Mahu tak mahu, perancang-perancang strategi diketuai Brigadier Jeneral Geoffrey Thompson terpaksa merancang dan menilai setiap senario sekiranya perkara tersebut menjadi nyata. Dan itu membawa kepada operasi yang dipanggil Operation Unthinkable.

Sebelum itu, kami mahu cadangkan korang dapatkan SOVIET DI HUJUNG JARI. WWII dianggap tempoh mencabar buat mereka terutama di Stalingrad. Tetapi terima kasih kepada kebodohan Jerman itu, akhir perang menyaksikan mereka muncul sebagai kuasa besar dunia sebaris dengan AS. Nak tahu macam mana itu berlaku, dapatkan buku ini sekarang! Beli di Shopee: https://shopee.com.my/The-Patriots-Soviet-Di-Hujung-Jari-i.238336777.6768174598

Mengikut rancangan, AS dan Britain melancarkan serangan mengejut ke atas kedudukan Soviet pada 1 Julai 1945. Dengan melancarkan serangan mengejut, ia akan memaksa mereka berundur ke Sungai Oder dan Neisse, kira-kira 55 batu di timur Berlin. Pada ketika itu, pihak Soviet mengawal Berlin dan sebahagian besar Eropah Timur.

Bagi memastikan pelan ini berjaya, 8,000 kereta kebal akan digerakkan untuk mara ke Oder dan Neisse. Di sinilah, akan berlakunya pertempuran kereta kebal besar-besaran seperti disaksikan di Kursk dua tahun sebelumnya. Kalau menang, AS dan British akan mara bagi mengawal sempadan sejauh 250 batu antara Danzig dan Breslau. Sebarang kemaraan seterusnya akan dihentikan bagi mengelakkan pihak Bersekutu diserang tentera Soviet yang berada di sebelah selatan.

Yang kelakarnya bagi para sejarawan, Operation Unthinkable sama seperti pelan Jerman untuk Soviet iaitu Operation Barbarossa. Persamaannya ialah serangan mengejut dan kelebihan pelbagai aset termasuk laut dan udara bagi menyokong pihak tentera. Tetapi jika ini dapat dicapai sekalipun pada musim luruh 1945 dan Stalin masih tak ubah fikiran tentang Eropah Timur, apa nak buat lepas itu? Nak mara sampai ke Motherland? Kalau itu berlaku, maka pihak Soviet akan kerjakan pihak Bersekutu habis-habisan.

Senario perang habis-habisan dengan Kesatuan Soviet merupakan satu senario yang cuba dielak. Dari segi bilangan saja, Red Army jauh mengatasi pihak Bersekutu dengan askar seramai 11 juta orang berbanding empat juta orang. Majoriti yang dihantar ke Eropah bagi menewaskan Jerman kemudiannya akan dihantar semula ke teater Pasifik untuk menewaskan Jepun. Kalau AS dipaksa memilih, lebih baik utamakan Jepun sebab mereka ancaman utama kepada kedudukan mereka di Pasifik.

Thompson juga telah menggariskan kemungkinan Jepun bersekutu dengan pihak Soviet sekiranya Operation Unthinkable berlaku. Jepun seperti Jerman telah menandatangani pakatan anti-permusuhan dengan Soviet pada 1941. Jika itu berlaku, Stalin pastinya membantu Jepun melewatkan kemaraan AS di Pasifik sekaligus menambah beban perbelanjaan perang kerajaan. Dan pastinya, aset-aset Soviet juga akan dihantar ke wilayah-wilayah Asia yang masih dikawal Jepun bagi mengekang kejatuhan wilayah itu ke tangan pihak Bersekutu.

Satu cara untuk menambah bilangan tentera yang ada ialah merekrut tentera Jerman yang menyerah kalah pada Mei 1945. Jika ini direalisasikan, terdapat 10 buah divisyen tentera Jerman untuk menyokong kempen AS dan Britain terhadap Soviet.

Bagaimanapun, idea ini dianggap kontroversi kerana jika dapat lepas pun, mereka memerlukan masa untuk bersedia. Selain itu, idea bekerjasama dengan musuh lama ini pastinya akan menjejaskan moral tentera yang terlibat dalam pertempuran sebelum ini.

Bagi Jeneral Hastings Ismay, itu akan memberi motivasi kepada pihak Soviet untuk menewaskan mereka kerana bersubahat dengan musuh yang menyerang mereka sebelum ini. Semasa WWII, lebih 27 juta orang Soviet – orang awam dan tentera mati di tangan tentera Jerman. Jumlah tersebut jauh lebih ramai daripada 450,000 orang (Britain) dan 407,000 orang (AS).

Bagi ramai pemimpin tentera British, usul Operation Unthinkable boleh disimpulkan dengan satu perkataan: GILA! Mereka menganggap Churchill sebagai hilang akal kerana sanggup mencadangkan idea sebegitu. Bagi Field Marshal Sir Alan Brooke, jika itu berlaku, maka AS dan Britain akan terperangkap dalam peperangan untuk satu tempoh yang lama.

Jika pihak AS menggunakan bom atom ke atas pihak Soviet seperti di Hiroshima dan Nagasaki, apa jaminan ia akan menghalang pihak Soviet? Kalau kena sekalipun, hanya sedikit saja yang terbunuh. Dan mereka pasti akan berlawan bersungguh-sungguh untuk mengenakan kembali AS dan Britain. Dan usah terkejut jika pihak Soviet turut menggunakan senjata sama terhadap mereka. Pendek kata, jika itu berlaku, maka ia bak menang jadi arang, kalah jadi abu.

Operation Unthinkable dianggap bermasalah dalam pelbagai segi oleh kepimpinan tentera British dan ditolak mentah-mentah pada 8 Jun 1945. Walaupun usul tersebut ditolak, Churchill masih tak boleh lepaskan idea itu. Semasa mengadakan pertemuan dengan Setiausaha Luarnya Sir Anthony Eden, beliau melihat kalau Soviet tak ditewaskan sekarang, maka sebarang cubaan untuk menewaskan mereka selepas ini dianggap mustahil.

Tetapi idea tersebut tetap ditolak baik pihak British mahupun pihak AS. AS yang diterajui Harry Truman selepas pemergian negarawan mereka yang terkenal, Franklin Roosevelt melihat Operation Unthinkable ini sama saja seperti pelan Operation Downfall. Kalau yang terkorban membabitkan ramai askar AS, maka yang merana ialah rakyat. Dan jika itu berlaku, Truman boleh ucapkan selamat tinggal kepada peluang duduk di Rumah Putih untuk penggal kedua.

Sebulan selepas Operation Unthinkable ditolak, Churchill dipaksa keluar dari Downing Street selepas kalah dalam pilihan raya 1945. Dan idea ini tertanam dalam ribuan dokumen Pejabat Perang British sehinggalah ia dinyahsulit pada 1998. Hari ini, ia menjadi sebahagian daripada koleksi dokumen kerajaan yang disimpan di National Archive (Arkib Negara Britain).

RUJUKAN

Edwards, E. (2022, 12 Ogos). Operation Unthinkable: Winston Churchill’s Plan to Invade the Soviet Union. War History Online.

Howard, H. (2021, 25 Mei). Churchill’s secret plan to start World War THREE: New book charts PM’s bid to launch surprise attack on Stalin straight after defeating Hitler in scheme so bold it was codenamed: Operation Unthinkable. Daily Mail.

Peck, M. (2017, 28 September). Operation Unthinkable: Britain’s Secret Plan to Invade Russia in 1945. National Interest.


Punca Rogol Dari Sudut Krimonologi

Saya kira sudah masanya saya mencelah dalam isu rogol yang diperbangkitkan sejak dua tiga hari ini. Namun saya lebih gemar mengulas dari segi cabang ilmu criminology. Sebelum kita pergi lebih jauh ingin saya tegaskan sebenarnya kita harus mempunyai pemahaman yang bahawa “ROGOL” dan “PUNCA ROGOL” adalah dua perkara yang berbeza yang memerlukan dua cabang ilmu yang berbeza untuk memahami kedua perkara ini. Apabila kedua perkara ini dianalisis dengan cabang ilmu yang salah maka pelbagai salah faham boleh timbul.

“ROGOL” buat dalam konteks masa sekarang merupakan satu perbuatan jenayah. Namun pernahkan anda terfikir apakah cabang ilmu yang akan menentukan sesuatu perkara itu jenayah atau tidak? Dan mengapa sesuatu perkara yang dianggap jenayah disesuatu tempat manakala di tempat lain pula perkara yang sama dianggap tidak salah dalam konteks yang lebih luas? Cabang ilmu yang sering digunakan untuk menentukan sesuatu perkara ialah jenayah ialah cabang ilmu agama, moral dan falsafah. Oleh kerana setiap tempat dan kelompok masyarakat mempunyai agama, moral dan falsafah yang berbeza maka tafsiran terhadap adakah sesuatu itu merupakan perbuatan jenayah juga akan berbeza. Namun satu persamaan yang ada ialah apabila kita cuba menentukan sesuatu perkara itu hitam atau putih maka ketiga cabang ilmu ini akan digunapakai. Kita sedia maklum melalui pentafsiran ilmu agama dan moral jenayah rogol akan jatuh dibawah ketegori hitam iaitu jenayah. Sekurangnya itu hujah yang digunapakai untuk konteks moden. Ilmu agama dan moral biarpun mungkin berbeza mengikut konteks masyarakat setempat namun persetujuan sejagat berjaya dicapai merentasi agama dan doktorin moral yang berbeza yang bahawa “ROGOL” itu satu jenayah.

“PUNCA ROGOL” pula bagaimana? Setelah rogol diklasifikasikan sebagai hitam ataupun dalam kata lain merupakan satu perbuatan jenayah maka dalam kebanyakkan masanya kita tidak boleh menggunakan cabang ilmu agama, moral dan falsafah lagi untuk menentukan punca. Ataupun frasa yang lebih tepat ialah kita tidak boleh menggunakan cabang ilmu tersebut dalam konteks hitam putih kerana apa yang ingin kita tentukan buat masa sekarang ialah “penyebab kepada kenapanya berlaku jenayah tersebut” dan bukan sama ada ianya jenayah atau tidak semata. Agama Islam juga mempunyai cabang criminology yang tersendiri. Atas sebab itu saya menjadi sedikit takut apabila melihat masyarakat Islam Malaysia tanpa segan silu dan perasaan takut menyatakan pendapat peribadi mereka sendiri yang bahawa sesuatu itu merupakan punca rogol tanpa asas ilmu criminology baik criminology barat mahupun Islam.

Apabila kita berbicara tentang punca kebanyakkan masanya kita akan mengambil kira pelbagai faktor dan rata-rata dari faktor itu merupakan perkara yang jatuh dalam klasifikasi kelabu. Kelabu disini bermakna kita tidak boleh menilai perkara itu betul atau salah disebabkan situasi tertentu. Maka untuk menyelesaikan isu ini cabang ilmu criminology perlu digunakan. Ilmu criminology secara asasnya merupakan cabang ilmu yang mengkaji sifat, tahap, pengurusan, penyebab, kawalan, kesan dan akibat dan akhir sekali pencegahan jenayah.

Didalam criminology ini juga terdapat pelbagai mazhab pemikiran dan doktorin yang tersendiri sama ada mazhab Classical, Positivist atau Chicago. Saya tidak begitu mahir untuk mengulas cabang ilmu criminology Islam secara jelas. Mungkin admin Pekan akan mengulas lebih lanjut tentang cabang ini nanti kerana kepakaran beliau memang dalam bidang agama.

Secara asasnya untuk seseorang itu disabitkan jenayah melalui pemahaman criminology ianya akan berpaksikan kepada satu frasa latin iaitu “actus non facit reum nisi mens sit rea”. Secara kasarnya frasa tersebut bermaksud “sesuatu perbuatan tidak akan menjadikan seseorang itu bersalah melainkan pemikiran mereka itu juga salah”. Dua elemen hadir dalam frasa ini iaitu actus reus (perbuatan) dan mens rea (pemikiran atau niat). Perbuatan yang salah dengan pemikiran yang salah ataupun perbuatan yang jahat dengan pemikiran yang jahat ialah asas kepada kepada sesuatu sabitan jenayah. Elemen niat juga turut digunakan dalam cabang criminology Islam. Sesuatu perbuatan biarpun dipersetujui jahat namun tanpa niat ianya tidak boleh disama dengan perbuatan jahat dengan niat.

Apabila berbicara tentang punca jenayah rogol, dari segi criminology, elemen actus reus dan mens rea juga diperlukan untuk menjadikan ia sabitan yang sah. Di Malaysia konteks yang digunakan sebagai definisi rogol secara mudahnya ialah apabila berlakunya penatrasi organ seks secara paksa. Namun jika ianya melibatkan mangsa yang dibawah umur ianya masih lagi akan dikira sebagai jenayah rogol biarpun dengan kerelaan mangsa. Itu hitam putih yang telah dipersetujui dari segi perundangan. Perkara juga turut diterangkan didalam seksyen 375 Kanun Keseksaan. Namun hakikat yang perlu diterima oleh rakyat Malaysia ialah punca kepada jenayah rogol adalah berbeza mengikut kes. Tidak ada satu sebab yang dipersetujui yang bahawa hanya satu sebab itu sahaja yang boleh menyebabkan rogol. Walau apapun kepercayaan anda tentang “PUNCA ROGOL” perkara pertama yang perlu anda terima ialah anda tidak betul dan juga tidak salah dari segi criminology.

Sebagai contoh, isu pemakaian mangsa rogol boleh menjadi punca namun dalam masa yang sama ianya juga bukan punca. Ini kerana bergantung kepada kes dan mentaliti perogol sama ada dalam keadaan tersebut adakah mentaliti itu boleh menimbulkan mens rea (niat). Dalam realiti sebenar ada perogol yang mungkin akan terangsang dengan pakaian yang seksi, namun dalam masa yang sama ada juga perogol yang bernafsu dengan wanita bertudung dan berniqab. Fetish ataupun kegilaan seks terhadap wanita bertudung adalah perkara yang wujud hingga ianya menjadi fokus dalam bebarapa artikel akhbar di luar Malaysia.

Malah seorang pelakon video lucah iaitu “Mia Khalifa” juga menjadi popular menerusi video lucah beliau dimanakan beliau memakai tudung didalam video tersebut. Video lucah bertudung didalam beberapa artikel akhbar dikatakan amat mendapat sambutan sehingga ia dikata menghasilkan genre lucah yang baru yang dimana majoriti penontonnya terdiri dari kaum lelaki Islam. Di Malaysia perkara ini juga telah lama berlaku sewaktu era video 3GP dan kini merebak kepada tumblr yang menjadi lubuk kepada video lucah angkara terma dan syarat tumblr yang terlampau longgar dalam perihal kandungan 18SX. Maka kini biarpun bertudung bergantung kepada mentaliti perogol jika ianya cukup untuk menimbulkan mens rea (niat) dan kemudiaanya disusuli actus reus (perbuatan) maka ianya cukup untuk dijatuhkan sabitan jenayah kepada perogol.

Setelah mens rea dan actus reus ditentukan apa pula peringkat seterusnya dalam criminology? Langkah seterusnya ialah prevention. Pada tahap ini criminology seolah kembali semula kepada cabang ilmu agama, moral dan falsafah. Bergantung kepada cabang ilmu mana yang digunakan satu hukuman akan dijatuhkan sebagai pengajaran kepada masyarakat dan pesalah. Hukuman itu berbeza mengikut agama, moral dan falsafah setempat. Jika dari segi ilmu falsafah kemanusiaan misalnya sesetengah tempat mungkin akan mengenakan hukuman mati sebagai amaran kepada masyarakat, namun sesetengah tempat yang menolak hukuman mati mungkin akan mengenakan penjara dan pemerhatian seumur hidup sahaja.

Sekiranya anda masih membaca artikel ini setakat ini maka saya ucapkan tahniah kepada anda! Ini membuktikan anda merupakan “A cut above the rest” dari majoriti rakyat Malaysia yang seolah alergik dengan artikel panjang dan gemar membuat persepsi berasaskan tajuk.

Apa yang saya ceritakan diatas hanyalah asas kepada criminology dan juga criminal law. Jika ingin diceritakan secara penuh ianya merupakan satu diskusi yang cukup panjang yang mungkin memakan masa bertahun. Namun cukuplah setakat ini kerana niat saya sekadar ingin menerangkan tentang perspektif ringkas criminology untuk pemahaman likers TP.


Tun Razak Jadi Tali Barut Jepun?

Sejak akhir-akhir ini, terdapat cubaan dari kalangan pendokong politik melakukan character assasination terhadap Almarhum Tun Razak, dengan pertuduhan yang mengatakan almarhum adalah tali barut Jepun.

Tuduhan ini agak berat sebelah kerana ia tidak menceritakan darihal sebenar keadaan era Perang Dunia Kedua dan situasi pendudukan Jepun di Malaya dan Singapura pada waktu itu terutamanya keatas kakitangan awam yang dahulunya berkhidmat dibawah naungan kolonial British dan kemudiannya dibawah naungan pemerintah tentera Jepun sebelum kembali semula ke British Military Administration.

Dihari ini, saya menulis dengan niat untuk membetulkan fakta sejarah negara yang diputarbelitkan oleh sesetengah pihak untuk kepentingan politik tertentu dan mewujudkan kekeliruan dan tidak menceritakan keadaan sebenar suasana perang di Malaya.

Suka juga untuk saya katakan dari awal artikel ini hanya tertumpu pada Almarhum Tun Razak, Perdana Menteri kita yang kedua sewaktu zaman muda beliau ketika era pendudukan Jepun supaya kita semua dapat memahami apakah gambaran sebenar zaman itu. Artikel berkenaan pejuang gerilawan lain seperti Yeop Mahidin, Tun Ibrahim Ismail dan lain-lain pejuang sewaktu pendudukan dan selepas pendudukan Jepun akan ditulis didalam artikel berasingan.

BERKHIDMAT DENGAN PERKHIDMATAN AWAM MALAYA

Tun Razak pada tahun 1939 berkhidmat dibawah Malay Administrative Service yang merupakan asas kepada Perkhidmatan Awam negara kita pada masa sekarang.

Dengan penglibatan Tun Razak dibawah Malay Administrative Service, beliau dianugerahkan biasiswa untuk melanjutkan pelajaran ke Kolej Raffles (sekarang National University of Singapore) di Singapura pada tahun 1940.

Sewaktu penaklukan Jepun keatas Malaya pada tahun 1941, Razak Hussein yang sedang belajar di Kolej Raffles, Singapura terpaksa pulang kembali ke Kuantan kerana pengajian beliau terganggu disebabkan perang yang meletus.

Kembalinya Razak Hussein ke Kuantan adalah permulaan kepada penglibatan beliau dalam Perkhidmatan Awam Malaya yang berada dibawah pentadbiran tentera Jepun (Malai-Gunsei) yang berpangkalan di Syonan (nama Singapura yang diubah oleh Jepun). Tun Razak di pilih kerana pengalaman beliau menguruskan urusan pentadbiran awam sewaktu di bawah naungan British. Kebanyakan kakitangan awam Melayu dan India yang pernah berkhidmat dengan perkhidmatan awam sewaktu Malaya berada di bawah naungan British di panggil semula oleh Malai-Gunsei untuk membantu melicinkan sistem pentadbiran negeri-negeri yang kini menjadi jajahan takluk Jepun. Salah seorang penjawat awam yang dipanggil semula oleh Jepun untuk berkhidmat kerana pengalaman pentadbiran awam sewaktu Malaa di bawah naungan British adalah Yeop Mahidin yang bakal menjadi pegawai atasan Tun Razak dalam Askar Wataniah.

Tujuan Jepun memanggil semula penjawat awam yang pernah bekerja dengan British sebelum ini adalah bersifat pentadbiran.

Ini disebabkan kebanyakan tentera Jepun tidak fasih bahasa tempatan, dan ini menyukarkan urusan pentadbiran harian tempatan. Maka kakitangan pentadbiran awam yang sebelum ini berkhidmat untuk kolonial British dipanggil semula, kali ini untuk berkhidmat untuk Jepun. Ini bertujuan melicinkan urusan harian pentadbiran kerajaan dan pada masa sama meringankan beban Jepun yang tidak perlu menumpukan perhatian total pada pengurusan dan tadbir negeri sebaliknya mengarahkan sumber kepada pertahanan dan pembangunan semula Malaya.

Disinilah berlakunya salah faham dan penyebab utama marginalisasi kaum antara Melayu dan Cina, kerana kebanyakan kakitangan awam yang dahulunya berkhidmat dengan British kini terpaksa bekerja untuk Jepun yang mana majoritas dari mereka adalah dari kalangan orang Melayu dan orang India.

Situasi selepas perang adalah sangat kucar kacir, dimana keganasan antara kaum berlaku dengan sangat teruk sehinggalah angkatan tentera Berikat memasuki semula Malaya, yang kemudian menjadi pencetus kepada gerakan Insurgensi Komunis yang berpanjangan sehingga era 80an. Semuanya disebabkan dendam, khabar angin dan rasa tidak puas hati.

Akashi Yoji, Professor Emeritus di Nanzan University, Nagoya in Jepun menulis berkenaan penekanan polisi-polisi keatas penduduk yang ditakluk dibawah Malai-Gunsei yang diterajui oleh Kolonel Watanabe Wataru keatas kalangan kakitangan awam Malaya banyak melibatkan latihan-latihan ketenteraan dan latihan lasak yang dipanggil “seishin”

Professor Akashi menyebut, seishin ini bertujuan untuk memulihkan semangat masyarakat Malaya yang sudah lama berada dibawah takluk kolonial British untuk meninggalkan budaya hedonistik dan materialistik barat, menjadi bertanggungjawab keatas kesilapan dan kelemahan bangsa yang menyebabkan mereka terjajah.

Ini dilaksanakan oleh Kolonel Watanabe melalui pengolahan sistem pelajaran, dimana penduduk diajar bahasa Jepun sebagai bahasa pengantar baharu dan ia merupakan medium utama menerapan seishin keatas penduduk Malaya, terutamanya pada kalangan golongan muda.

Dalam pada masa sama, Kurenjo (sekolah kemahiran) ditubuhkan dan Kurenjo adalah seperti sekolah kemahiran atau sekolah teknik vokasional yang wujud pada masa kita sekarang, dengan penekanan kepada latihan seperti perikanan dan pertanian, pengurusan dan pentadbiran rel dan pos, ekonomi rumah tangga dan kejuruteraan marin, serta penterjemahan dan komunikasi.

Kebanyakan anak muda Malaya juga di kerah untuk menyertai program Kurenjo (sekolah latihan) untuk menjadikan Malaya di masa hadapan sebagai negara yang mampu berdiri sendiri dan ini adalah sebahagian dari program penjepunan melalui doktrinasi seishin.

Razak Hussein yang merupakan anggota pentadbiran awam Malaya dibawah Malai-Gunsei juga menjalani proses seishin ini sepertimana ramai lagi anak muda Malaya pada ketika itu yang mana latihan ketenteraan dan latihan lasak adalah wajib dan perlu disertai oleh anak muda yang bersekolah serta kaki tangan
pentadbiran awam untuk menerapkan proses Penjepunan. Yeop Mahidin yang merupakan Majistret dalam perkhidmatan awam Malaya juga menjalani proses yang sama.

Di waktu penglibatan Razak Hussein dalam pentadbiran awam inilah, beliau menyertai pasukan Force 136 sebagai cabang Askar Wataniah yang ditubuhkan dibawah perkenan Sultan Abu Bakar, Sultan Pahang pada ketika itu. Beliau di rekrut Yeop Mahidin yang merupakan pelopor Askar Wataniah yang di saat pengakhiran perang Dunia Kedua akan bersama-sama Force 136 melawan Jepun.

TUN RAZAK – BERBAIK DENGAN JEPUN UNTUK MEMBANTU FORCE 136

Foto yang menunjukkan almarhun Tun Razak Hussein dengan uniform tentera Jepun itu adalah benar dan ia merupakan foto yang diambil sewaktu beliau terlibat dengan latihan seishin yang mana ia diwajibkan keatas semua kakitangan pentadbiran awam Malaya pada ketika itu khasnya, dan kepada penduduk awam Malaya amnya.

Disebalik uniform tentera Jepun itu, Razak Hussein adalah orang dalam yang diharapkan menjadi mata dan telinga Askar Wataniah dalam menyampaikan maklumat pergerakan tentera, berita-berita, maklumat-maklumat pentadbiran, dan maklumat risikan tentera Jepun kepada kumpulan gerilawan Askar Wataniah yang ditubuhkan oleh Yeop Mahyuddin Muhammad Sharif, seorang kakitangan pentadbiran awam Malaya yang berasal dari Perak.

Razak Hussein menyertai Askar Wataniah dan merupakan salah seorang dari 250 pertama yang direkrut oleh Yeop Mahidin di Batu Malim, Raub.

Pada masa yang sama, Razak Hussein yang masih lagi berkhidmat dengan pentadbiran awam Malaya telah diberikan kenaikan pangkat oleh Jepun kepada pegawai daerah, memudahkan lagi beliau mendapat maklumat penting untuk disalurkan kepada Askar Wataniah.

Kalangan anggota Askar Wataniah melihat Razak Hussein sebagai pengkhianat kerana terus menerus berkhidmat untuk Jepun, walhal Yeop Mahidin adalah orang yang mengarahkan Razak Hussein untuk terus berada didalam organisasi pentadbiran awam Malaya untuk menjadi mata dan telinga perisikan serta pengintipan kepada Askar Wataniah.

Maklumat maklumat yang diperoleh membolehkan Askar Wataniah melakukan serangan hendap keatas konvoi-konvoi Jepun dan mengakibatkan ramai askar Jepun tewas, dan siri sabotaj keatas Jepun yang semakin menjadi-jadi menimbulkan syak wasangkan dikalangan pegawai tentera Jepun akan adanya musuh dalam selimut didalam organisasi pentadbiran awam Malaya.

Kesan dari kemampuan Askar Wataniah melaksanakan sabotaj dan serang hendap yang efektif mendorong tentera berikat melalui Force 136 untuk memberikan bantuan kepada Askar Wataniah.

FORCE 136 MENDARAT DI PAHANG.

Asalnya, Askar Wataniah berdiri sendiri tanpa mendapat apa-apa bantuan dari Tentera Berikat dalam usaha mereka melawan Jepun.

Ini adalah disebabkan rasa curiga British keatas kalangan orang Melayu berikutan sokongan kuat politikal Melayu melalui KMM yang lebih condong kepada Jepun. Ini adalah salah satu sebab kenapa gerilawan Melayu amnya kurang mendapat bantuan dari Tentera Berikat, sebaliknya mereka memberikan bantuan kepada kumpulan gerila lain seperti MPAJA yang di ambang permulaan perang Dingin akan menjadi musuh utama Malaya.

Askar Wataniah, yang telah bertemu dengan kalangan anggota dan pegawai tentera Force 136 ketika pendaratan mereka di Pahang pada tahun 1944 telah menyalurkan lebih banyak bantuan ketenteraan kepada Askar Wataniah untuk melakukan lebih banyak sabotaj dan serangan hendap terhadap konvoi bekalan tentera dari pantai timur ke pantai barat untuk membolehkan pendaratan Tentera Berikat.

40 ORANG MAUT, 41 KENDERAAN MUSNAH

Eksploitasi maklumat yang diterima Askar Wataniah melalui cabang perisikan orang dalam perkhidmatan awam Malaya memungkinkan kejayaan terbesar Askar Wataniah dalam perjuangan mereka menentang Jepun. Leftenan Yakin yang mengepalai 20 orang anak muda Wataniah melakukan serang hendap keatas konvoi tentera Jepun yang memperlihatkan Jepun mengalami korban besar, dengan sehingga 40 orang tewas dan lebih 41 buah kenderaan tentera dan sejumlah besar bekalan yang dibawah berjaya dimusnahkan.

Yeop Mahidin, dengan kemampuan beliau mentadbir dan mengetuai pasukan gerila perang Askar Wataniah telah dipelawa oleh British untuk menyertai latihan ketenteraan di Britain. Pelawaan ini ditolak, dan Yeop Mahidin sebaliknya menghantar 2 pegawai beliau, Razak Hussein dan Ghazali Shafie untuk mendalami selok belok ilmu peperangan.

Usai Perang Dunia Kedua, Tun Razak kembali melanjutkan pelajaran dan disini almarhum terlibat aktif dalam pergerakan politik dan kemudiannya menjadi antara orang penting dalam membawa Malaya ke arah Kemerdekaan.

Tun Abdul Razak hanyalah satu daripada ratusan lagi pejuang kebebasan yang ada di seluruh Malaya ketika pendudukan Jepun, dan kisah almarhun hanyalah sebahagian dari kisah sejarah negara kita yang lebih besar.

FJ

p/s – polisi sosial pecah dan perintah yang dilaksanakan Kolonial British keatas penduduk Malaya (terutama Melayu, Cina dan India) di burukkan lagi dengan polisi-polisi pentadbiran Jepun terhadap bangsa Melayu, Cina dan India sewaktu pendudukan mereka keatas Malaya selama 3 tahun setengah.

keadaan kucar kacir selama 14 hari darurat adalah disebabkan dendam dan kebencian penduduk Malaya berbangsa Cina yang disalurkan melalui tindakan keganasan gerila MPAJA dan PKM keatas tentera Jepun, dan juga kalangan kakitangan awam Melayu dan India berkhidmat dibawah naungan Malai Gunsei serta keatas kalangan peniaga-peniaga Cina yang dianggap gerila sebagai tali barut.

Akibat dari tindakan keganasan tersebut, maka tindakan balas antara satu sama lain berlaku ditambah dengan keengganan pihak tentera Jepun untuk menggunakan kekerasan setelah mereka mengisytihar perang tamat.

Kelemahan ini ditambah dengan kurangnya pengaruh Force 136 yang sudah ditenggelami oleh MPAJA, persepsi rakyat Malaya pada ketika itu yang masih lagi nasionalistik pada negara asal (golongan India masih lagi berpegang pada revolusi India, penduduk Cina mengikuti revolusi Kuomintang Chang Kai Shek dan revolusi komunis Mao) manakala kalangan orang Melayu hilang arah nasionalis apabila Ibrahim Yaacob meninggalkan KMM (kemudian dikenalis sebagai KRIS) untuk ke Indonesia dalam keadaan pemuda Melayu menjadi keliru akan hala tuju perjuangan.

Vakum kuasa yang berlaku di Malaya ditambah dengan keadaan kekeliruan, kacau bilau, keganasan, penyebaran khabar angin dan fitnah meletakkan Malaya dalam keadaan yang sangat darurat.

Ini masih berterusan sehingga ke hari ini walaupun nadanya tidak sekasar era pasca perang dahulu.

sumber pembacaan lanjut adalah seperti berikut:

Red Star Over Malaya – Resistance and Social Conflict During and After the Japanese Occupation of Malaya, 1941-46
by Cheah Boon Kheng

Learning the ‘seishin’ – Written by Akashi Yoji
http://www.malaysiahistory.net/v2/?p=103

Abdul Razak, Tun bin Hussein | BIOGRAPHY
http://www.rmaf.org.ph/newrmaf/main/awardees/awardee/biography/77

Tun Ibrahim Ismail, a Special Operations Executive officer who pulled off a daring 10-month triple-cross while a prisoner of the Japanese during the Second World War; he later went on to be head of Malaysia’s armed forces.
http://www.telegraph.co.uk/news/obituaries/military-obituaries/special-forces-obituaries/8284728/Tun-Ibrahim-Ismail.html

Southeast Asia: A Historical Encyclopedia, from Angkor Wat to East Timor …, Volume 1, page 1418 – Wataniah, A Malay Anti Japanese Force
by Keat Gin Ooi

Sejarah Pahang, Buyong Adil 1972

rujukan foto

foto,1 – Gambar beramai-ramai – DYMM Sultan Pahang, Abdul Razak Hussein, Yeop Mahidin
Abdul Razak Hussein (berdiri no. 3 dari kanan) dan DYMM Sultan Abu Bakar – Pemerintah Kehormat Gerila Wataniah (duduk di tengah)

foto,2 – Force 136, with (barisan tengah) Ibrahim Ismail (ketiga dari kiri), Yeop Mahidin (ketiga dari kanan) dan Abdul Razak Hussein (hujung kanan)

foto,3 – Tun Abdul Razak (bercermin mata) ketika memasuki latihan tentera Jepun

ketiga-tiga foto datang dari satu publikasi yang sama
bertajuk tetapi dimanipulasi untuk tujuan politik

-cukuplah mempolitikkan sejarah negara kita-


Kaum Slav (1500 SM – Kini): Kaum Asal Eurasia Dan Rusia

Kaum Slav adalah kaum Indo-Eropah yang bertutur bahasa Slavic dari kumpulan linguistik Balto-Slavic. Mereka berasal dari Eurasia meliputi dari tengah dan timur Eropah sehingga ke Siberia dan Asia Tengah (termasuk negara Kazakhstan dan Turkmenistan) serta kaum ini berkembang ke Eropah Barat (Jerman Timur) dan Asia Barat. Kaum Slav juga wujud di Amerika Utara terutamanya Kanada disebabkan migrasi besar-besaran sehingga menjadi immigrant di sana.

Menurut sumber dari empayar Rom Purba, kaum Slav digelar sebagai Veneti yang mendiami Eropah Timur bersama kaum Suebi dari bahagian barat persekutuan Iran iaitu Sarmatian pada abad pertama dan kedua Masihi. Pada abad ke-6 Masihi, empayar Rom Timur mencatatkan tentang kaum Slav yang dikenali sebagai Antes dan Slaveni. Para sejarahwan Rom Timur dibawah kekuasaan Justinian I berpendapat kaum ini menetap di pergunungan Carpathian dan Danube serta Laut Hitam

Salah satu sejarahwan Rom Timur, Jordanes yang menulis buku Getica menerangkan kaum Veneti adalah kaum yang mempunyai ramai populasi, menetap di kawasan Vistula dan dianugerahkan ‘tanah makmur’. Beliau juga menerangkan kaum Veneti adalah generasi kemudian dari kedua-dua generasi terdahulu, kaum Antes dan Slaveni.

Tapi pendapat sejarahwan Procopius bertentangan dengan Jordanes yang menganggap kaum Antes dan Slaveni adalah kaum yang sama dibawah nama Sporoi. Kaum Sporoi diterangkan sebagai kaum gasar yang hidup dalam sistem demokrasi dan menyembah dewa kilat Perun, tuhan monotheism yang wajib mereka sembah. Mereka hidup secara nomad, mempunyai bahasa yang ‘kasar’, dan bertubuh besar serta tidak berkulit Kaukasia, lebih kepada berkulit separa gelap. Dikatakan bahawa tempat tinggal mereka adalah kawasan paya dan hutan.

Kaum Slav adalah sebahagian dari kaum yang menetap di beberapa kerajaan di Eurasia seperti kerajaan Hun dan Goth. Pada abad ke-5 dan ke-6 Masihi, ketika berlaku migrasi kaum-kaum Jerman serta kaum Hun pimpinan Attila ke bahagian barat, kaum Slav juga melakukan migrasi besar-besaran, menghuni tanah yang telah kaum Jerman tinggalkan, iaitu kawasan selatan Czech, Austria, Balkan, dan utara Sungai Dnieper. Ada pendapat menyatakan sebahagian kaum Slav bermigrasi bersama kaum Vandal ke Semenanjung Iberia dan sejauh kawasan utara Afrika.

Dari migrasi besar-besaran, kaum Slav berpecah kepada 3 kaum utama: Slav Barat, Slav Timur, dan Slav Selatan. Slav Barat adalah kaum Slav yang awal menduduki Eropah Tengah setelah kaum Jerman seperti Goth serta kaum Hun beralih lokasi penempatan ke selatan. Kaum ini dikatakan telah berkongsi ras dengan kaum Jerman, Magyar (Hungary), Celt, Prussia Purba, dan Avar. Tambahan pula, budaya mereka dipengaruhi dengan budaya empayar Rom Purba dan Kristian Rom Katolik.

Slav Timur pula adalah antara kaum Slav terawal yang berkongsi ras dengan kaum Finno-Ugric, Baltik, dan Kaukasia, antara kaum asal di Eropah Timur. Slav Timur dikatakan membina kerajaan persekutuan Kieven Rus’ (kesatuan bahagian barat Rusia dan Ukrain) pada permulaan abad ke-10 Masihi yang mempunyai pengaruh budaya dari kerajaan Byzantine dan Kristian Katolik Timur. Pada abad ke-16 Masihi Slav Timur membina ketamadunan di kawasan dataran Eropah Timur dan timur Ukrain kini.

Slav Selatan, kaum Slav awal ketiga pula bermigrasi ke selatan dan berkongsi ras dengan kaum asal lain seperti kaum-kaum Proto-Balkan, Celt, dan Rom, termasuk juga berkongsi ras dengan kaum invasi empayar Rom seperti Hun dan Bulgar. Masyarakat kini negara Slovenia dan Croatia adalah contoh masyarakat yang berdarah Slav Selatan. Slav Selatan di Slovenia dan Croatia mempunyai budaya sama dengan budaya Slav Barat manakala masyarakat Slav Selatan yang menghuni luar kedua-dua negara ini mempunyai budaya dipengaruhi dengan budaya Byzantine, Turki Uthmaniyah, Kristian Orthodox Timur dan Islam.

Migrasi kaum Slav mengundang masalah kepada empayar Rom yang bersempadan di tanah Balkan. Pada tahun 531 dan 534, empayar Rom mengisytiharkan perang ke atas kaum Slav bagi menyekat kemaraan mereka. Pada tahun 550-an, kaum Slav mara ke kawasan Thessalonica, memasuki kawasan Sungai Hebrus dan memusnahkan kota dan kubu Rom serta (mengikut sumber Rom) menjadikan para wanita dan kanak-kanak sebagai hamba. Namun mereka tidak berjaya menawan Thessalonica kerana rombongan tentera Rom pimpinan Germanus datang menumbangkan tentera Slav. Pada awal tahun 580-an invasi Slav tiba lagi, kali ini bergabung dengan tentera kerajaan Avar.

Pada abad ke-6 Masihi iaitu tahun 585, kaum Slav tinggal di kawasan sempadan empayar Byzantine dengan jumlah yang besar sehingga rekod Byzantine menyatakan rumput di kawasan tersebut mustahil akan tumbuh kembali saat kaum Slav tiba. Migrasi kaum Slav ini berlaku setelah berlaku perjanjian antara Rom dan Avar bagi menamatkan peperangan yang tiada kesudahannya. Tiba di Constantinople, pertahanan tentera Rom menyekat migrasi mereka. Maka, kaum Slav membalas dengan menyerang penempatan Rom sehingga mereka berjaya menduduki Semenanjung Peloponnese di selatan Greece dan Asia Kecil. Pada akhir abad ke-6 Masihi, kawasan Alps Timur menjadi milik kaum Slav.

Pada awal tahun 600-an, Rom sekali lagi melaksanakan kempen menghalau kaum Slav. Tahun 626 kaum Slav dan Avar bersatu menjadi sebuah ketumbukan tentera besar yang dipimpin oleh rombongan ketenteraan kerajaan Bulgar menyerang Constantinople. Kota Constantinople hamipr dapat ditakluk oleh gabungan tiga kaum namun Rom sekali lagi dapat mematahkannya. Akhirnya, kaum Slav hanya peroleh tanah Greece sehingga abad ke-9 di mana kerajaan Byzantine berjaya menghalau mereka.

Tamat proses migrasi dan pertembungan dengan Rom, kaum Slav menubuhkan beberapa kerajaan yang diperintah oleh putera Slav yang mempunyai pengaruh besar, kekayaan harta benda, dan kekuatan tentera yang besar. Tidak pasti siapakah figura atau organisasi yang mengasaskan kerajaan keputeraan ini namun yang popular adalah pembinaan Empayar Samo, empayar Slav pertama di Eropah Tengah diasaskan oleh tentera upahan Perancis, Samo pada abad ke-7 Masihi.

Selain Empayar Samo, terdapat kerajaan keputeraan Slav terawal seperti Carantania, Nitra, dan Great Moravia. Manakala kaum Slav Barat pula menubuhkan kerajaan keputeraan mereka seperti Balaton yang dinaungi oleh kerajaan Perancis. Pada tahun 681, kerajaan Bulgaria ditubuhkan dan bahasa Slav menjadi bahasa kebangsaan pada tahun 864. Bulgaria menjadi kerajaan pertama menyebarkan ajaran Kristian di seluruh kaum Slav. Abad seterusnya, kaum Slav menubuhkan beberapa kerajaan iaitu persekutuan Kieven Rus’ (abad ke-9 hingga pertengahan ke-13 Masihi), Empayar Bulgaria Kedua (1185 – 1396), Kerajaan Poland (abad ke-10 hingga ke-14 Masihi), Kerajaan Monarki Bohemia (870), Kerajaan Croatia (925 – 1102), Kerajaan Persendirian Bosnia (pertengahan abad ke-12 Masihi hingga 1377), dan Kerajaan Keputeraan Serbia (1091).

Pada tahun 1878, hanya 3 buah kerajaan Slav yang kekal: Empayar Rusia, Bulgaria, dan Serbia. Kerajaan gabungan Austro – Hungary yang terdiri daripada 23 juta orang kaum Slav mengajak kaum Slav lain untuk menerima seruan nasionalism namun dibantah secara mentah kerana berbezaan sosio-budaya sesama mereka yang terpisah oleh sempadan kerajaan. Pada abad ke-19 Masihi, wujud gerakan Pan-Slavism iaitu gerakan penyatuan seluruh kaum Slav untuk melaksanakan misi nasionalism mereka yang terdiri dari para intelektual dan penggiat sastera namun gerakan ini tiada sokongan dari majoriti kerajaan Slav. Kemudian Empayar Rusia menggunakan Pan-Slavism sebagai sebuah ideologi perpaduan atau propaganda mempengaruhi kaum Slav bagi manakluk Eropah Tengah dan idea ini sebati dalam sistem imperialism Rusia.

Di zaman Perang Dunia Pertama (WWI), perwakilan dari kerajaan Czech, Slovakia, Poland, Serbia, Croatia, dan Slovenia berpihak kepada Negara-Negara Bersekutu untuk mendapatkan perlindungan ketenteraan. Pada tahun 1918 iaitu selepas WWI, kaum Slav menubuhkan negara merdeka seperti Czechoslovakia, Republik Kedua Poland, dan kerajaan Slovenia, Croatia, dan Serbia yang bersatu sebagai Yugoslavia.

Dalam Perang Dunia Kedua (WWII), Jerman Nazi merancang untuk membunuh, mengasingkan, dan menghambakan kaum Yahudi dan Slav yang menghuni Eropah Timur bagi memperoleh ‘tempat tinggal’ (Living Space) untuk penduduk Jerman serta melaksanakan projek kelaparan kepada 80 juta orang di Soviet Union. Projek yang hampir berjaya ini telah mengakibatkan kematian seramai 19.3 juta orang. Selepas WWII, Soviet Union yang mempunyai majoriti penduduk kaum Slav bersatu dengan Blok Timur (perkumpulan negara sosialis Eropah Timur dan Tengah) melalui Perjanjian Warsaw bagi menghadapi Blok Kapitalis iaitu USA dalam Perang Dingin. Kini negara-negara satelit USSR menjadi negara merdeka mempunyai populasi minoriti kaum Slav seperti Poland, Belarus, Ukraine dan Kazakhstan.

RUJUKAN:


Menerangkan Konsep Pengembaraan Masa Dalam Siri Netflix, DARK

Banyak fiksyen Barat telah memainkan naratif masa dalam filem. Ada yang pergi ke masa lampau seperti T3rmin4tor. Ada yang pergi ke masa depan seperti Avengers pun (walaupun Dr Stephen Strange) sekadar melihat.

Malah ada yang pergi balik masa pun yang boleh diteliti dalam Back to the Future. Namun setiap satunya ada kecelaruannya (lebih mesra dikenali sebagai paradoks).

Seperti dalam T3rmin4tor –  ada satu kecelaruan penting yang boleh dijadikan sandaran.

Dalam filem sulung, Kyle Reese dihantar balik untuk melindungi Sarah Connor. Siapa yang hantar Kyle Reese? Anaknya sendiri iaitu John Connor (tanpa pengetahuan Reese pada masa itu).

Namun bagaimana John Connor wujud jika ayahnya dilahirkan kemudian? Sebelum menghantar Reese balik, siapa ayah John Connor?

Mungkin pada detik paling awal Reese dihantar, orang lain yang hamilkan Sarah Connor. Tetapi pengembalian Reese telah mengubahkannya.

Dan pada masa itu pula Reese dihantar untuk melindungi Sarah Connor daripada T-101.

Bagi Skynet, kejayaan T-101 akan mengubahkan segalanya kerana manusia takkan mampu melawan Skynet. Tetapi jika berjaya, Skynet tidak perlulah hantar T-101… sebab memang tiada pemb3r0ntakan manusia pun.

Maka kenapa T-101 dihantar balik? T-101 tidak perlu dihantar pun.

Tetapi kalau T-101 tidak dihantar, John Connor hiduplah. Ulanglah begitu sampai sudah. Itulah kecelaruannya.

Namun begitu, sebuah siri Jerman yang ditayangkan Netflix menggunakan elemen kecelaruan untuk menarik perhatian penonton.

DARK menunjukkan sebuah pinggiran bandar Winden, berputik daripada kes kehilangan pelajar yang mengembang begitu besar sehingga menjangkaui garisan pasca-apokalips akibat rentasan masa dalam kalangan penduduk-penduduk Winden.

Contoh pengembangan yang dimaksudkan ialah Charlotte Doppler. Polis ini telah melahirkan sepasang cahaya mata perempuan bernama Franziska dan Elisabeth Doppler.

Selepas sebuah peristiwa berlaku yang menyebabkan apokalips, Elisabeth kemudian bertemu dan berkahwin dengan Hanno Tauber.

Cahaya mata mereka berdua ialah Charlotte yang dibawa ke masa lampau untuk menghamilkan Franziska dan Elisabeth dengan seorang lelaki bernama Peter.

Dengan erti kata lain, Elisabeth ialah ibu dan anak kepada Charlotte. Peter ialah bapa dan menantu Elisabeth. Laluan masa berselirat ini tidak berkisar dengan keluarga Doppler sahaja.

Sebuah loji nuklear dikendalikan keluarga Tiedemann. Ketua loji ini ialah Claudia Tiedemann yang mempunyai seorang anak perempuan Regina.

Perkembangan plot mendapai Regina berkahwin dengan Aleksander Tiedemann. Dan mereka berdua mempunyai cahaya mata bernama Bartosz. Bartosz ini pun merentasi masa dan berkahwin dengan Silja.

Anak mereka ialah Hanno Tauber (yang berkahwin dengan Elisabeth Doppler) dan Agnes Tauber.

Agnes ini kemudian kembali ke masa dan mengatakan dirinya Agnes Nielsen. Beliau memulakan Keluarga Nielsen yang merupakan sebahagian daripada keluarga utama Winden. Cicit Agnes ini ialah Mikkel Nielsen.

Beliau semasa usia kanak-kanak merentasi masa dan berkahwin dengan Hannah Kahnwald. Wanita ini pula menimang cahaya mata bernama Jonas Kahnwald, watak paling utama DARK.

Jonas pula dalam trauma selepas ayahnya Michael Kahnwald (Mikkel Nielsen) bunuh diri. Dan beliau secara tidak langsung pun kembali ke masa untuk menghalang Michael… sebelum menyedari bahawa Michael tiada hasrat pun untuk bunuh diri.

Tetapi demi kelangsungan masa, itulah satu-satunya caranya. Kerana jika Michael tidak bunuh diri, Mikkel (semasa budak) tidak akan kembali ke masa.

Apa yang berlaku (bagi Michael) tidak boleh dihalang (dalam garisan masa Mikkel). Mikkel mesti menjadi Michael; kalau tidak, Jonas takkan dilahirkan.

Apabila plot mengembang, Jonas pun cuba menghalang apa yang berlaku.

Kerana mereka mendapati punca utama ialah sebuah organisasi sulit bernama Sic Mundus, yang diketuai Adam dan Noah. Semakin lama semua tahu bahawa Jonas itulah Adam dan Noah pula ialah Hanno Tauber.

Kerumitan ini berlaku kerana kewujudan gua Winden yang menghubungkan garisan masa setiap 33 tahun. 1887, 1920, 1953, 1986, 2019 (present time) dan 2052 ialah tahun-tahun penting dalam cerita ini.

Maka secara tidak langsung, keenam-enam tahun ini telah menjadi sebuah bulatan masa yang tidak kesudahan.

Daripada 1887 ke 2052, semua berpusing dan berulangan. Tiada hukum boleh diubah. Cicak mati di satu tempat pun tidak boleh dihalang.

Inilah dikatakan Paradoks Bootstrap – suatu kejadian yang individu dan objek tidak dicipta atau mencipta / tidak dilahirkan atau melahirkan… terjadi begitu saja.

Contohnya. Charlotte Doppler ialah ibu Elisabeth yang melahirkan Charlotte. Jadi siapa yang sebenarnya ibu dan anak? Jonas Kahnwald pula terjatuh hati kepada gadis cantik Martha Nielsen.

Tetapi hubungan Jonas dan Mikkel Nielsen membuatkan Martha itu sebenarnya ibu saudara Jonas. Dan semua watak seolah-olah terikat dengan Winden tidak mampu bergerak ke mana-mana.

Inilah permasalahan bila garisan masa dinodai dalam konteks yang melawan alam semulajadi. DARK mungkin sukar disebabkan penodaan yang begitu berselirat. Tetapi kalau skala kecil, ibaratkan Ali dan Kasim serta anaknya Razman, masing-masing di tahun 1900, 1950 dan 2000.

Razman kembali ke 1900 dan terpijak seekor rama-rama. Hakikatnya pada tahun tersebut, sepatutnya rama-rama itulah yang tarik perhatian Sarimah dan kemudiannya bertemu Ali. Perkahwinan merekalah yang sepatutnya mentakdirkan kelahiran Kasim. Tetapi atas gangguan masa kerana Razman bvnuh rama-rama, semuanya telah berubah.

Kalau Kasim tidak dilahirkan, bagaimana Razman wujud? Apakah Razman akan lenyap begitu saja? Namun… kenapa Razman lenyap begitu saja? Dia ada di 1900.

Keliru. Celaru.


Kurultai: Politik Demokrasi Gaya Mongol

Semua Khan Agung yang pernah memerintah Empayar Mongol, misalnya Genghis Khan adalah dipilih secara formal melalui tradisi nomad yang dikenali dalam pelbagai nama, namun dalam budaya Mongol, secara umumnya kita mengenali budaya ini sebagai Kurultai.

Kurultai adalah sebuah struktur pengurusan politik untuk urusan pemerintahan dan keten-teraan suku-suku nomad. Para pegawai yang mengisi struktur pengurusannya adalah terdiri daripada orang-orang yang berpengalaman, bijak dan mampu membantu Khan atau Khagan menguruskan pemerintahan negara. Selain itu, Kurultai adalah tempat menentukan siapa yang akan menjadi Khagan dan terdapat satu badan autoriti khas seakan-akan senator yang nemiliki kuasa untuk menggulingkan Khagan jika perlu.

Hanya ketua-ketua suku dan para bangsawan terpilih sahaja yang boleh menghadiri perhimpunan Kurultai. Ia penting bagi seorang ketua untuk menghadirinya, jika tidak, mereka dianggap tidak berhak untuk mendapatkan bahagian yarliq mereka (harta rampasan pe-rang, tanah, ganjaran, anugerah kehormat, dll).  Di Ulus Ulug (Golden Horde),  para putera dan boyar Rusia juga akan hadir untuk turut serta dalam upacara Kurultai. Dan ahli keluarga keturunan emas (Genghis) harus menghadiri kurultai untuk menerima jawatan baru mereka, mengundi dan diundi sebagai Khagan baru jika Khagan yang sedia ada telah  meninggal dunia.

Maka, berkat tradisi dan peraturan wajib ini, Eropah bolehlah berterima kasih kepada sesiapa jua yang memulakan idea Kurultai ini kerana ketika era penak-lukan Empayar Mongol, ten-tera Mongol di Eropah terpaksa meninggalkan kempen dan kembali ke Karakorum untuk menghadiri Kurultai setelah kema-tian Ögedei Khan, ia sekaligus telah menyelamatkan banyak pihak dari keganasan penak-lukan Mongol. Ten-tera Mongol juga terpaksa meninggalkan Syria untuk kembali ke Karakorum setelah kema-tian Möngke Khan.

Khan-khan yang lain seperti dari negara-negara dibawah naungan atau ja-jahan Mongol, atau pecahan Empayar Mongol seperti Ulug Ulus juga dipilih melalui tradisi Kurultai Em dengan kaedah yang serupa. Apabila upacara Kurultai perlu diadakan, semua pemimpin Mongol dari berbagai kelas akan bersidang untuk memilih Khan Agung yang baru.

Tradisi nomad ini secara lazimnya sering diadakan di ibu kota Empayar Mongol, namun, budaya ini bukanlah budaya eksklusif yang hanya diamalkan oleh bangsa Mongol sahaja kerana ia juga turut diamalkan oleh rumpun nomad yang lain seperti Turkik, atau saudara jauh Mongol seperti Tatar di Ukraine.

Kurultai juga merupakan upacara yang diadakan apabila timbul keperluan segera bagi mencari calon untuk menduduki semua jawatan kepemimpinan yang kritikal serta untuk merancang keperluan dan arah tuju pasukan ten-tera apabila hendak memulakan kempen keten-teraan yang akan dilaksanakan di bawah Khan Agung dan kepemimpinan baru yang disebutkan sebelumnya.

Namun, Kurultai juga sesuai berperanan sebagai wadah untuk membahaskan dan menyelesaikan isu-isu semasa di wilayah-wilayah setempat, konsep begini adalah mirip kepada konsep sistem berparlimen moden. Setelah Khan atau Khagan yang baru telah dipilih, proses pertabalan yang agak kompleks akan menyusul mengikut protokol. Johann Schiltberger, pengembara Jerman abad ke-15, menggambarkan pertabalan seorang Khan yang baru di Empayar Ulug Ulus seperti berikut:

“Apabila mereka memilih raja, mereka akan membawa dan menempatkan dia di atas sebidang kain baldu putih, kemudian dia akan dijulang sebanyak tiga kali. Kemudian mereka mengangkatnya dan membawa dia berarak mengelilingi khemah, dan meletakkan dia di atas takhta, lalu meletakkan sebilah pedang emas di telapak tangannya.  Selepas itu, dia perlu mengangkat sumpah mengikut adat istiadat sukunya.”

Putera dan bolyar Rusia, yang sering terpaksa menunggu di ibu kota Sarai untuk menghadiri upacara Kurultai, menyaksikan pemilihan Khan baru yang kemudian akan mengemaskini atau menerbitkan semula jarlik bagi kemudahan para putera dan bolyar dari wilayah-wilayah Slavik, mereka ini tidak diragukan lagi, telah sering menyaksikan ritual khan kutermiak, yang semakin lama menjadi semakin kerap dan sia-sia semasa pertengahan abad ke-14 ketika masalah dalaman sering berlaku dalam pentadbiran Ulug Ulus, situasi begini secara tidak langsung telah melahirkan istilah dalam perkataan Rusia “кутерьма” (kuter’ma), yang bermaksud “mundar mandir dengan sia-sia”.

Kurultai adalah tradisi bangsawan suku nomad yang diadakan untuk menentukan, menyusun strategi dan menganalisis kempen keten-teraan dan melantik individu di pelbagai jawatan dan gelaran kepimpinan. Genghis Khan diisytiharkan sebagai Khan Agung semasa upacara Kurultai pada tahun 1206 M. Sebilangan besar kempen keten-teraan yang penting semasa kebangkitan Mongol, pertama kali dirancang pada perhimpunan seperti ini dan terdapat Kurultai kecil dijalankan di bawah Empayar Mongol dengan kendalian pemimpin dan ketua politik bawahan.

Bagaimanapun, Kurultai memerlukan kehadiran anggota kanan suku untuk turut serta, yang juga pemimpin ten-tera. Oleh itu, kema-tian Ögedei dan Möngke pada 1241 dan 1259, menyebabkan mereka terpaksa membatalkan kempen penak-lukan dengan pengunduran pemimpin Mongol (dan ten-tera) dari pinggiran Vienna dan Venice (pada 1241) dan dari Syria (pada tahun 1259), sekaligus menjadi kemuncak operasi keten-teraan terhadap Austria dan menyebabkan kekalahan ten-tera Mongol di tangan ten-tera Mamluk dalam Pertem-puran Ayn Jalut.

Walaupun Kurultai adalah acara politik yang serius semasa era Empayar Mongol, ia kini merupakan festival yang pelbagai dalam bentuk pesta besar-besaran yang merangkumi acara permainan tradisional. Sebilangan besar tradisi ini diteruskan dalam acara Naadam di Mongolia moden, yang merangkumi acara pertandingan gusti, lumba kuda dan memanah gaya Mongol.

Kurultai juga akan diadakan dengan tujuan untuk menentukan sebarang keputusan politik atau untuk keten-teraan seperti berbincang sama ada perlu atau tidak untuk melancarkan pe-rang terhadap kerajaan tertentu.

Lazimnya, orang Mongol dan Turkik yang nomad hidup bertebaran di sepanjang wilayah padang rumput. Oleh itu, persidangan sebegini adalah dianggap sebagai upacara yang amat penting apabila seorang ketua mengadakan kurultai. Pada waktu yang lain ia hanya diperuntukkan bagi urusan musyawarah yang besar, perisytiharan sebarang peristiwa, atau meraikan kemenangan setelah pe-rang yang berpanjangan.

Terdapat banyak persidangan besar ini diadakan melalui pemerintahan kekhanan di Asia Tengah dan Selatan. Di Empayar Mongol yang luas, setiap ulus atau negeri-negeri yang berkuasa mengadakan persidangan kurultai secara terpisah kerana pada dasarnya memang tidak praktikal jika mahu mengumpulkan semua orang sekaligus dari seluruh Eurasia. Walau bagaimanapun, perhimpunan kurultai pada tahun 1206 yang menjadi hari Temujin menerima gelaran “Genghis Khan,” yang bermaksud “Penguasa Samudera” untuk semua orang Mongol, misalnya, mempelopori kebangkitan empayar daratan terbesar dalam sejarah dunia itu.

Kemudian, keturunan dan pewaris Genghis Khan seperti Kublai dan Ariq Boke yang bertanding dalam proses pemilihan kurultai memperoleh sokongan yang seri pada tahun 1259, di mana kedua-duanya diberikan gelaran Khan Agung oleh para pengikut masing-masing. Sudah tentu, Kublai Khan akhirnya memenangi perebutan kuasa itu dan terus meneruskan legasi datuknya, meneruskan penyebaran Empayar Mongol ke sebilangan besar Asia Tenggara namun gagal.

Namun, pada asalnya tradisi kurultai disambut jauh lebih sederhana, namun ia masih tetap penting dari segi kebudayaan, seperti yang diamalkan Mongol. Adakalanya perhimpunan ini diadakan untuk meraikan majlis perkahwinan atau acara besar seperti mengadakan majlis untuk kekhanan tempatan bagi meraikan sambutan tahun baru, sambutan musim, atau majlis persandingan pasangan pengantin baru.

Dalam dunia era moden, beberapa negara Asia Tengah masih lagi menggunakan istilah kurultai atau lain-lain variannya dari pelbagai tempat untuk menggambarkan sistem berparlimen mereka atau untuk persidangan ahli dewan rakyat. Sebagai contoh, Kyrgyzstan boleh berbangga dengan Kurultai Kebangsaan Rakyat Kyrgyz, yang menyelesaikan isu perselisihan di kalangan etnik, sementara kongres nasional Mongolia dikenali sebagai “Negara Agung Khural.”

Perkataan “kurultai” berasal dari akar Mongolia “khur,” yang bermaksud “berkumpul,” dan “ild,” yang bermaksud “bersama-sama.”  Dalam bahasa Turki, kata kerja “kurul” bermaksud “harus ditubuhkan.”  Dalam setiap akar ini, tafsiran moden mengenainya adalah untuk menyeru persidangan dan menentukan siapa yang layak memimpin negara.

Walaupun budaya kurultai epik Empayar Mongol telah sekian lama ditelan zaman dan melalui pelbagai era di sepanjang sejarah dan budaya nomad, tradisi dan kesan kebudayaan dari perhimpunan kuasa besar ini masih lagi diteruskan dan diamalkan pada sepanjang sejarah wilayah-wilayah nomadik yang lain dan pemerintahan Mongolia moden.

Tradisi upacara perhimpunan kebudayaan dan politik yang besar ini tidak sekadar berfungsi untuk melaksanakan dasar dan menentukan keputusan besar pada zaman dahulu, semenjak era imperialis Mongol hingga ke era republik dan negara Mongolia yang merdeka hari ini, atau di mana-mana negara-negara yang memiliki sejarah nomad terutamanya negara-negara Turkik dan Mongol seperti Uzbekistan.

Tradisi Kurultai masih diteruskan pada hari ini terutamanya pada setiap hari perayaan Nadaam di Mongolia, mereka meraikannya sebagai simbolik kepada kelangsungan budaya tradisional mereka dengan pelbagai acara-acara permainan dan sukan, antaranya ialah memanah sambil berkuda dan perlawanan gusti Mongolia. Bahkan, ia turut diadakan sebagai acara tahunan di Hungary.


Barbarossa: Laksamana Islam Ini Mengilhamkan Watak Pirate Of The Carribean

Sepanjang separuh pertama abad ke-16, kerajaan-kerajaan Eropah sentiasa merasa khuatir setiap kali menghantar kapal-kapal mereka membelah samudera. Mana tidaknya, kapal-kapal ini dilihat sasaran terbaik oleh seorang laksamana tentera laut Uthmaniyyah untuk menjejaskan kedudukan ekonomi musuh empayar berkenaan. Jika mereka cuba menyerang, ada saja helah yang digunakan laksamana itu untuk mengalahkan mereka. Laksamana yang dimaksudkkan ialah Hayreddin Barbarossa.

Hayreddin merupakan anak ketiga daripada empat adik-beradik dilahirkan pada akhir 1470-an atau awal 1480-an di perkampungan Palaiokipos, Pulau Midilli (kini Lesbos). Bapanya Yakup merupakan seorang penghantar barang yang kemudiannya membeli sebuah kapal untuk digunakan untuk menjual barang dagangan di pulau dan kawasan sekitarnya.

Manakala ibunya Katerina merupakan seorang Yunani beragama Kristian. Ketiga-tiga putera Yakup belajar berlayar di laut hasil didikan bapa mereka dengan abang-abang Hayreddin, Ilyas dan Aruj (Oruc) mengendalikan kapal mereka sementara beliau membeli sebuah kapal sendiri. Kapal-kapal ini kemudiannya digunakan untuk aktiviti privatir mereka.

Antara tahun 1504 hingga 1510, kapal-kapal Aruj digunakan untuk mengeluarkan pelarian-pelarian Islam yang melarikan diri daripada tekanan kerajaan Sepanyol pasca-kejayaan kempen Reconquista mereka. Pelarian-pelarian yang sampai ke kapal memanggil Aruj sebagai Baba Aruj. Tetapi bila nama itu diketahui pihak Kristian, mereka menyebutnya sebagai Barbarossa yang bermaksud Janggut Merah.

Kebetulan kedua-dua Aruj dan Hayreddin mempunyai janggut merah yang sama. Tidak mustahil nama Barbarossa juga timbul selepas Aruj ditahan oleh Knights of St. John, sebuah organisasi tentera Kristian yang berpangkalan di Rhodes dengan dia ditahan selama beberapa tahun sebagai hamba sebelum berjaya melarikan diri.

Apabila Hayreddin dan Aruj bertemu semula, mereka berlayar ke Djerba, sebuah kawasan di luar pesisir pantai Tunis. Kawasan tersebut penuh dengan l4nun dan ramai menyertai armada mereka. Ini membolehkan mereka melaksanakan aktiviti menjarah dengan meny3rang kapal-kapal Kristian terutama dari Sepanyol.

S3rangan-s3rangan ini membolehkan mereka meraih lebih banyak harta dan perhatian dari pihak pemerintah yang terganggu dengan ancaman kerajaan Kristian Eropah. Harta tersebut digunakan untuk membeli lebih banyak kapal dan kemudiannya digunakan untuk menyerang kubu-kubu Sepanyol di Afrika Utara.

Namun, Aruj tidak mahu dikenali sebagai l4nun tetapi mahu dikenali sebagai pemerintah. Peluang itu muncul apabila Emir Algiers meminta bantuan mereka menghalau gerombolan tentera Sepanyol yang berpangkalan di Penon Algiers pada tahun 1516. Gerombolan tentera tersebut berjaya ditewaskan dan dihalau keluar dari Algiers dengan Aruj bergelar Sultan Algiers selepas membvnvh emir berkenaan.

Aruj terus meluaskan jajahan kekuasaannya ke Tenes dan Tlemcen, sekaligus menimbulkan kegusaran Raja Charles V. Untuk mengukuhkan kekuasaannya, Aruj menyerahkan Algiers kepada kerajaan Uthmaniyyah sebagai jajahan dengan dia sendiri bergelar Bey Algiers. Charles V kemudiannya menghantar armada lautnya merampas semula Tlemcen pada tahun 1518 dan mem3nggal Aruj.

Untuk memastikan apa yang berlaku kepada abangnya itu tidak berulang, Hayreddin yang kini bergelar Bey Algiers menawarkan khidmatnya kepada pemerintah Uthmaniyyah ketika itu, Sultan Suleiman al-Qanuni dengan tawaran pengukuhan kuasa maritim Uthmaniyyah di Mediterranean.

Perjanjian itu menyaksikan Hayreddin menggerakkan aktiviti penjarahan yang aktif sekitar Mediterranean sehingga membuatkan kerajaan-kerajaan Kristian yang bermusuhan dengan Empayar Turki Uthmaniyyah terkencing-kencing memikirkan nasib-nasib kapal mereka.

Sudah tentu kerajaan yang paling terasa dengan aktiviti penjarahan Hayreddin ialah Raja Charles V dari Sepanyol. Bukan satu rahsia kapal-kapal mereka yang diisi dengan harta berharga dari Dunia Baru termasuk emas menjadi sasaran utama armadanya. Pada tahun 1522, armada kapal Hayreddin menjadi duri dalam daging kepada armada Knights of St John yang membawa kepada kejatuhan Rhodes ke tangan kerajaan Uthmaniyyah.

Jika tidak dipanggil untuk menyertai ekspedisi ket3nteraan Uthmaniyyah, armada kapalnya akan menyerang kawasan pesisir pantai Eropah dari Itali hingga Sepanyol atau membantu pelarian-pelarian Muslim yang melarikan diri dari kempen Spanish Inquisition pada tahun 1529.

Tetapi pada tahun 1534, tahap ketakutan kerajaan-kerajaan Eropah naik ke tahap maksimum apabila armada Hayreddin berlayar hingga ke Sungai Tiber. Kempen tersebut sebenarnya untuk mengalihkan perhatian pihak Eropah dari sasaran sebenar Hayreddin: Tunis. Tetapi penguasaan beliau di Tunis tidak bertahan lama selepas Charles V menghantar angkatan p3rangnya merampas semula bandar pelabuhan itu.

Sebagai tindak balas, Charles V melantik Laksamana Andrea Doria dari Genoa dan mengarahkan armada lautnya meny3rang bandar-bandar Uthmaniyyah di selatan kawasan pesisir pantai Greece. Serangan Doria langsung tidak menakutkan Hayreddin yang bertindak merampas pulau-pulau yang dikuasai Venice pada tahun 1537.

Sedar satu-satunya cara untuk mengalahkan angkatan Hayreddin, Paus Paul III membentuk sebuah liga terdiri daripada kerajaan-kerajaan Eropah dan pertubuhan ketenteraan Kristian yang memusuhi Uthmaniyyah pada tahun 1538. Sekali lagi, Doria diberi kepercayaan mengetuai 157 buah kapal untuk menghadapi 122 ghali yang diketuai Hayreddin di Preveza. Bagi mana-mana pemimpin tentera, bilangan sebegini sudah pasti akan menimbulkan rasa gelisah dalam hati.

Tetapi tidak bagi Hayreddin. Hayreddin tahu armada laut Doria akan cuba menyerangnya lalu mengarahkan kapal-kapalnya meny3rang mereka dengan agresif. Hasilnya, 10 kapal pakatan ini karam, 36 lagi ditawan dengan tiga lagi dibakar hangus sementara armada laut Uthmaniyyah tidak mengalami kehilangan kapal. Angkatan laut Uthmaniyyah juga berjaya menawan 3,000 anak kapal pakatan Kristian itu. Walaupun didesak oleh kapten-kapten lain untuk terus berlawan, Doria memilih untuk berundur.

Berikutan jasanya itu, Sultan Suleiman mengurniakan gelaran Kapudan-i Derya (Laksamana Agung) dan Beylerbey (Gabenor kepada semua gabenor) di Afrika Utara serta pentadbiran di Rhodes kepadanya. Kejayaan di Preveza membolehkan Empayar Turki Uthmaniyyah berkuasa di Mediterranean tanpa sebarang gangguan selama lebih tiga dekad. Ketiadaan gangguan musuh-musuh Uthmaniyyah membolehkan Hayreddin membersihkan pulau-pulau Mediterranean terutama sekitar Aegean dan Ionian.

Pada tahun 1540, Venice menghantar permohonan perjanjian damai antara mereka dengan Uthmaniyyah. Sebagai tukaran kepada perjanjian damai, Venice membayar ganti rugi pep3rangan dan mengakui kekuasaan Turki Uthmaniyyah ke atas kawasan yang pernah dikuasai mereka.

Mantera ‘kalau tak boleh kalahkan, sertai mereka’ cuba digunakan oleh Charles V untuk memujuk Hayreddin berpaling tadah dan menjadi laksamana angkatan lautnya pada tahun 1540. Tetapi beliau tidak termakan pujukan baginda sekaligus mendorongnya mengetuai sendiri armada laut Sepanyol menyerang Algiers pada musim luruh 1540.

Namun, serangan tersebut gagal apabila ribut membadai armada laut Sepanyol dan memaksa mereka berundur. Sebagai tindak balas, Hayreddin bukan saja mer0mpak kapal-kapal Sepanyol tetapi juga membantu sekutu Turki Uthmaniyyah, Perancis dari serangan armada laut Sepanyol. Dari tahun 1540 hingga 1544, armada laut pimpinan Hayreddin membantu pihak Perancis menghalau keluar armada laut Sepanyol yang mengintai bahagian selatan Perancis.

Kempen agresif yang digerakkan Hayreddin akhirnya memaksa Charles V berputih mata dan memohon agar perjanjian damai diadakan antara kedua-dua pihak. Hasilnya, Perjanjian Adrianople 1547 dimeterai antara Sultan Suleiman dengan Charles V yang menyaksikan penguasaan Turki Uthmaniyyah di Hungary diiktiraf oleh Sepanyol. Sepanyol juga bersetuju membayar ufti tahunan sebanyak 30,000 emas florin setahun untuk wilayah-wilayah mereka di utara dan barat Hungary kepada baginda. Perjanjian tersebut dianggap detik paling memalukan dalam era pemerintahan Charles V.

Selepas dipanggil pulang ke Istanbul pada tahun 1544, Hayreddin akhirnya bersara dari ekspedisi lautnya dan menyerahkan jawatan Bey Algiers kepada puteranya pada tahun 1545. Untuk mengisi masa lapangnya, Hayreddin yang turut mendapat gelaran Pasha menulis sebuah memoir pengalamannya yang terdiri daripada lima jilid buku bertulis tangan.

Beliau kembali ke hadrat Penciptanya pada tahun 1546 dengan makamnya kini terletak bersebelahan dengan Muzium Tentera Laut Turki dan Monumen Barbaros. Untuk tahun-tahun selepas itu, armada laut Uthmaniyyah merupakan angkatan laut yang disegani kawan dan digeruni oleh pihak musuh. Semua ini tidak akan berlaku tanpa jasa yang ditabur Hayreddin Si Janggut Merah.

RUJUKAN: